Мирзо Турсунзода (1911-1978) | www.ziyouz.uz\nБош саҳифа Жаҳон шеъриятиТожик шеъриятиМирзо Турсунзода (1911-1978)\nМирзо Турсунзода (1911-1978)\nМирзо Турсунзода [1911.19.4 (2.5), Тожикистон, Регар тумани Қоратоғ қишлоғи — 1977.27.3, Душанба] — тожик шоири ва жамоат арбоби. Тожикистон халқ шоири (1961). Меҳнат Қаҳрамони (1967), Тожикистон Фанлар академияси академиги (1951). Тожик драматургиясининг асосчиларидан бири.\nДастлаб эски мактабда, кейинроқ янги усулдаги мактабда таҳсил олган. Тошкентдаги тожик педагогика билим юртида ўқиган (1930). «Комсомоли Тожикистон» газетасида бўлим мудири, масъул котиб, сўнгра Хўжанд мусиқали театрида адабий эмакдош бўлиб ишлаган.\n1939 йиллар Деҳотий билан ҳамкорликда яратилган «Хисрав ва Ширин» шеърий драмаси, «Восеъ қўзғолони» опера либреттоси тожик драматургиясининг дастлабки асарларидан саналади.\n30-йилларнинг 2-ярмида эълон қилинган «Мамлакат офтоби» (1936), «Хазон ва баҳор» (1937) достонлари Мирзо Турсунзодага катта шуҳрат келтирди. «Душанба-Xopoг йўли қурувчиларига мактуб», «Жонбахш сув» достонларида улкан қурилишлар, уларда иштирок этаётган халқ жасорати шеърий манзаралар, ёрқин характерлар орқали кўрсатилади. 2-жаҳон уруши йилларидаги шеърларида («Хайр, азиз онажон», «Ҳеч қачон!», «Капитан хотираси» ва б.), «Ватан фарзанди» (1942) достонида халқлар дўстлиги, тожик халқининг уруш майдонлари ва мамлакат ичкарисидаги қаҳрамонлиги акс этган. Фольклор мотивлари асосида «Тоҳир ва Зуҳра» мусиқали драмасини ёзган (1943). «Ҳиндистон қиссаси» (1947), «Мен озод Шаркданман» (1950) сингари шеърий туркумларга кирган асарлар, «Ҳасан аравакаш» (1954), «Осиё овози» (1956) ва бошқа достонлари машҳур.\nМирзо Турсунзода поэзияси реализми, романтик кўтаринкилиги, эмоционаллиги ва афоризмларга бойлиги билан ажралиб туради.\nМирзо Турсунзода маълум вақт Тошкентда яшаган ва ўқиган, Ўзбекистон ва ўзбек халқи ҳаёти ҳақида асарлар ёзган. Ойбек, Faфур Ғулом, Шайхзода, Зулфия, Миртемир ва бошқа билан ижодий алоқада бўлган. Асарлари ўзбек тилида нашр этилган.\nНеру (1968), Рудакий (1970), Жамол Абдул Носир (1972) мукофотлари лауреати.\nШоиро, ёнмоқ экан тақдир агар,\nҚилма оташ тафтидан ҳаргиз ҳазар.\nЎтда пўлоту темирлар тобланур,\nУчқунидан янги гулхан жонланур.\nОфтоб ҳам бўлмаса оташга кон,\nЕрда ҳам сўнгай эди жонли жаҳон.\nБеҳарорат дил сўниб, қолгайдир тош,\nБоғу роғлар бесафою беқувонч,\nБенафас, бенур ҳаёт бўлғайди урф,\nНа еру жон бу сифат ургайдир қулф.\nБеҳарорат лабда кулгу бўлмагай,\nГул ҳам офтоб оташисиз кулмагай.\nШоиро, ёнмакдан нолиш нораво,\nЁна-ёна васлидан топдинг даво.\nЁнмасанг, ижод ҳам мушкул эди,\nСенга ёр бахш этган ўт ҳам шул эди.\nГар юрак тандир мисол гулхан очар,\nМисли фаввора оловли шеър сочар.\nТушса оташ риштадек диллар аро,\nТош бағир ҳам меҳрдан бергай садо.\nЎтда ёнмоқ нелигин билган нигор\nИшқ, вафонинг дарсидан қилгайми ор?\nҚилма оташ тобидан ҳаргиз ҳазар…\nЭнг баланд жойларга учгил, ошиён қурмоқ эсанг,\nТоғларим бошини қучгил, кенг жаҳон кўрмоқ эсанг.\nКўм-кўк осмон гумбазин гар манзил этмоқ хоҳишинг,\nСен теран ўйларга кўчгил бехазон турмоқ эсанг.\nСен-ку бир чўл булбулимас, зору афғон бошласанг,\nҒам-надоматлар қулимас, кўзларингни ёшласанг?\nНа биёбонлар гули, на чўл тикони сен, ахир,\nМанзилинг топмай ўзингни ғору жарга ташласанг?\nОшиёнинг паст бўлса, селу ел пайхон этар,\nЎйнашиб бебош шўхлар тош отиб вайрон этар,\nМунгли қушлар бир умр болу қаноту қушчасин\nАсрамоқ, ардоқламоқ дардида жон қурбон этар.\nСен учар бўлсанг, баланд тоғ, чўккидан парвоз қил,\nТоки дўстларга ўзингдан хуш салом овоз қил.\nТоки ҳайратли, муҳаббатли боқиб десин Ватан:\nЭй жигарбандим, бу сайринг ҳам баланд ҳам соз қил.\nТикка парвоз истасанг, тоғ бургутидан ол сабоқ,\nЧақнаган учқур ҳаётнинг шиддатидан ол сабоқ.\nХоҳи шодсан, хоҳ ношод — бўл баайни навбаҳор,\nЧангу гард ювмоқца ёмғир санъатидан ол сабоқ.\nГар учар бўлсанг, боболар ёди бирлан кўкка уч,\nЯнги, ёрқин саҳфалар достони бергай сенга куч.\nЙўлларингда порлаган гулхан — буюклар машъали,\nСен у гулхан довруғи — шони билан оламни қуч.\nОшиён қурмоқ эсанг, ахтар юраклардан макон,\nМеҳру аҳду ҳам садоқат ҳам тилаклардан макон.\nБормикан инсон дилидан ҳам баландроқ жойким,\nИзла меҳру эзгуликка мангу маскандан макон.\nАгар дил йиғламоқдан сув бўлиб оқса, дилим эрди,\nАгар кўз ёшига ғарқ бўлса манзил, манзилим эрди,\nАгар осон бўлмай қолса мушкул, мушкулим эрди,\nАгар соҳилни дарё мавжи босса, соҳилим эрди.\nУрушда жон фидо фарзанд танин кўрган кўзим бордир,\nДили тош неча бегона ғаним кўрган кўзим бордир,\nЧуқур қазганни мен шу чоҳда кўрмакни умид қилдим,\nТирик қолдим, ажаллар найрангин кўрган кўзим бордир.\nТирикман, ўлмадим, фарзанди жоним баркамол қилдим,\nНикоҳ-тўй кечаси шодлик ёшимни ашки ол қилдим,\nКелинга совға қилдим қатра ёшим — марварид шода,\nЎзимни шу дуо чоғи онам — жоним хаёл қилдим.\nЎғил доғин кўришга менда йўқ жон, тоқатим ҳаргиз,\nЁниб турган олов сўнса, йўқолгай роҳатим ҳаргиз,\nПадарсиз қолса бир уй, бу менинг ғам-кулфатим ҳаргиз,\nБашар бўлсин хатардан пок — шу орзу-ниятим ҳаргиз.\nШУ БАС МЕНГА\nНеча минг бор дедим, қулман ўзим сенга, шу бас менга,\nФидоман бир каломингга, саломингга, шу бас менга.\nБарин ёздим, муҳр босдим ва топширдим дилу жондан,\nҲаётим ҳам мамотим олий номингга, шу бас менга.\nБилурсен қуллар атворин — ғулу, исён, бузиш одат,\nҚилиб кул кунда, зиндонни ва занжирни узиш одат,\nМисоли тоғ қучоғидан отилган бир асов, шўх сой\nОқар, зеро унга ҳурликда яйраб барқ уриш одат.\nВа лекин бир қулингманки, на исён, на ғулу этгум,\nНа жанг қилгум, на жон сўргум ва ё сендан нари кетгум,\nАгар сен истасанг йўқ, истасанг машҳури оламман,\nАгар кулсанг кулурмен, йиғласанг йиғлаб, ёшим тўккум.\nВафо қилгил дегандинг сен, вафо қилдим, шу бас менга,\nВафо йўлида бу жонни фидо қилдим, шу бас менга,\nГар ошиқлар дуоси минг хилу минг ранг ва лекин мен\nСенинг номинг билан бошлаб, адо қилдим, шу бас менга.\nБаҳор келди ва умримдан яна бир йил олиб ўтди,\nЖами кўрган-кечирган кунларим ёдга солиб ўтди.\nЖаҳонгаштликда кечди гар бу умримнинг ярим боби,\nМисоли эт билан тирноқ дилим юрт-ла қолиб, ўтди.\nҚаерда бўлмайин, юртим, суюк-пок осмон бўлдинг,\nУзоқ соҳил, узоқ тупроқда ҳам сен орқа — тоғ бўлдинг.\nБуюк денгизда сузган, мавжида кулганда ҳам кўзлар\nЖаранглаб жилғалардек чорлаган бир қўнғироқ бўлдинг.\nМенга энг бахтли дам бўлди сафардан сенга қайтган кун,\nҒуборинг кўзга сурдим, қайтадан бўлдим сенга мафтун.\nГўзал водийларинг кездим, яна сеҳрингга банд сездим,\nСенинг орзу ва тақдирингга эшликдан дилим мамнун.\nДиёримдан ва ёримдан узоқ тушсам саёҳатда,\nМени машҳур жаҳонгашта дедилар ушбу одатда\nВа лекин мен ҳамиша қайси элда нону туз тотдим,\nФахр қилдим, сурур топдим, Ватан, сенга садоқатда.\nОЗОД ШАРҚДАН МЕН\nДўстим, нега ҳолинг бунча паришон,\nСўзларинг айтилмай қолдими пинҳон?\nНега, нега сўлғин нигоҳ ташлайсан,\nМенга ҳасад билан қарайсан баъзан,\nТуғилган ўлкангда, шаҳрингда зотан\nМенга ўхшашларни кўрмаганмисан?\nЧуқур қарашингда қандай маъно бор,\nНе учун хаёлинг бунча беқарор?\nДоно боқишингнинг маъноси, балки\nБилмоқдир: не экан сен ва мен фарқи?\nНе учун мен ғолиб ва бошим баланд?\nНега сен бечора қайғуларга банд?\nНе учун менга ёр доим саодат?\nСенга фақат хаёл суришдир одат?\nНега мен учаман қушдай осмонда?\nСен азоб чекасан қора зиндонда?\nНигоҳинг маъноси кенгликда китоб,\nЖавобини қайтарай шу топ:\nСен ҳам мен сингари, одамсен,\nБу жиҳат мендан ҳеч эмасдирсан кам.\nСен ҳам улуғ Шарқнинг ҳақиқий ўғли,\nҚадим эл фарзанди эканинг тўғри!\nСенинг ўлкангда ҳам ҳар саҳар ювош\nУфқдан жилмайиб чиқади қуёш.\nСенинг ўлкангда ҳам баҳор кулади,\nТабиат жамоли нурга тўлади.\nУ баҳор қуёши сочса-да зиё,\nУмидлар дарахти кўкармас асло;\nУндан меҳнат аҳли кўрмайди роҳат,\nЗолимлар чўнтаги тўлади фақат.\nБу хилда яшашлик сен учун офат,\nКелгиндилар эса топади роҳат.\nМенинг диёримда ўзгача баҳор —\nБаҳорки, эр-аёл яшар бахтиёр.\nТабиат яшнаб, гул очилишидан,\nКўкатдан турли ҳид сочилишидан,\nДарё, сойлар тўлиб мавжланишидан,\nҚушларнинг сайраши авж олишидан\nГўзалроқ баҳор бор — меҳнат баҳори,\nЭлим қозонган шон-шавкат баҳори.\nБоғлару чаманлар гуллар муттасил,\nПахтамиз, ғалламиз берар мўл ҳосил,\nФаровон бўлади элнинг ҳаёти,\nБаландроқ куйланар меҳнат баёти.\nБу трактор гулдуросидир,\nМеҳнат аҳлларин шод садосидир,\nБахтиёр болалар босган қадамдир,\nМуҳташам мактабу китоб, қаламдир.\nШундадир сен билан менинг фарқимцч!\nШундай фарқ қилади икки Шарқимиз!\nАсрлар давоми сенга ортиб ғам,\nШарқингни топтарлар мисоли гилам.\nДўст ниқобин кийиб, босиб ерингни,\nШилиб оладилар қотган терингни.\nСен эса тириклик — рўзғор ғамин еб,\nБаҳордаги қордай кетасан эриб.\nКуну тун ваҳшийдай очкўз текинхўр\nЕрингдан дон йиғиб, қилади ҳузур.\nНью-Йорклик, лондонлик золимлар мудом\nХалқингга қилади ажални «инъом».\nШу сабаб кўзингда тинмайди ёшинг,\nБаланд кўтарилмас ғам босган бошинг.\nМенинг Шарқим эса эгмасдан бўйин,\nТопди балолардан қутулиш йўлин.\nХалқлар бир-бирига меҳрибон бўлди,\nБир Ватан қўйнида жонажон бўлди.\nБу ерда бир улуғ оила қурдик,\nХавфу хатарлардан буткул қутулдик.\nБу ерда инсоннинг қадри баланддир,\nҲар нарса муаттар, гўзалдир, қанддир.\nҒам, кулфат, азобни унутди халқим,\nСаодат боғига йўл тутди халқим.\nШундадир сен билан менинг фарқимиз,\nМенинг оталарим ойлар ва йиллар\nВатан деб оғир жанг қилган эдилар.\nУлар курашдилар, бўлсин деб ҳаёт,\nБўлсин деб саодат, иқбол ва нажот.\nСен энди кирибсан бу улуғ йўлга,\nОзодлик байроғин олибсан қўлга.\nУзоқ сабр қилдинг, чидадинг, оғир,\nЭнди сабр косанг тўлибди охир.\nКураш майдонига чиққан қаҳрамон!\nБил, дўстим, мен сенга шерик, ёнма-ён.\nИшингга тилайман муваффақият,\nКуну тун мен сени ўйлайман фақат.\nШундадир сен билан менинг фарқимиз!\nҲофиз шеърин эсланг —\nЧеккан ноласини, оҳу додини:\n«Шаби торику бими мавжу гирдобе чунин ҳоил,\nКужо донанд ҳоли мо сабукборони соҳилҳо».*\nҚоронғи кечадан, тўлқиндан асло\nШикоят қилмагай энди Осиё.\nДўстлари қўл бериб аҳду вафога,\nБошини кўтармакда юксак фазога.\nОдамни таҳқирлаш замони ўтди,\nТунда тасбеҳ санаш замони ўтди.\nЭшитилмас эди Чиннинг садоси,\nХ,инди қон ютарди, бўғиқ нидоси.\nИндонезиянинг халқи эди оч,\nБир сиқим гуручга, балиққа муҳтож.\nЭнди жабру ситам тубдан йўқолур,\nДенгизлар сувида занжир занг олур.\nБирма янги боғдек яшнаб кўкарар,\nСарандебда ишчи овози янграр.\nМеҳринг дилимда-ю, жонажонимсан.\nОсиёни кездим, менгадир аён\nАвлодининг юзи гул каби хандон.\nЎтмиш нишонаси кўзларга манҳус,\nНолирди панжара ичида маҳбус.\nКўргазмани кўрдим мен Ханкуда ҳам,\nЁдимдадир Чинда деҳқон чеккан ғам.\nКўз олдимда турар мазлумлар ҳали,\nДаҳшатли, ҳайбатли хоқон ҳайкали.\nКўргазмада кўрдим неча бечора,\nЮз йиллик эски тўн йиртиқ, юз пора.\nДеҳқон юрагини юлиб олганлар,\nБош тортганни зиндон ичра солганлар.\nДошда қайнатганлар ўн яшар қизни,\nКўп кўрдим ўтмишдан бу янглиғ изни.\nБу қизча ҳали ҳам тирикдир, тирик,\nТонгни кутиб олур доим шафақдек.\nУ Осиё нури, у Чин садоси,\nОламга ёйилур унинг нидоси:\n«Ватан оби ҳаёт ичмиш, тирикман,\nБахт сари бормакда саботли Ватан.\nҲосил кўплигидан эгилган бошоқ\nЯйрашда, яшнашда мен билан ўртоқ.\nЁр-дўстларим билан бирга сайрайман,\nЧин янги ерида сайраб яйрайман.\nОсиё куйиман, бу улкан қитъа,\nБалчиқдан қоматин ростлаган қитъа.\nЖафокаш, меҳнаткаш куйчисидирман,\nБиргаман денгизчи, қўриқчи билан.\nОсиё, Африка бўлиб бир сўзлик,\nУз юзига очди иқболдан эшик».\nОсиё сўзлар Нил тўлғонувидан,\nБиллур қатрасидан, муздек сувидан.\nНил узоқ ерлардан Мисрга келар,\nЧўл қумлари унга ёлвориб турар.\nЙирик хатлар билан Нилнинг мақтовин\nЧанқоқлар ёзмишлар, қилишиб таҳсин:\n«Нил агар саршор бошад лабзанад, жўшад, дамад,\nРизқи фаллоҳон фаровон, баҳрашон ояд мадад.\nНил агар хоҳад, Ба ҳар кас медиҳад жоху жалол»**.\nМиср эли-чун Нилсиз турмоқ эрур амри маҳол!\nТўйларда, мотамда ундаги эллар\nМеҳрибон дарёси билан сўзлашар.\nБола орқалаган оналар келиб,\nУнга сиғинишар саломлар бериб,\nБоламиз Нил каби изчил бўлсин деб,\nЖўшқин, азиз бўлсин, соф дил бўлсин деб.\nЧанқоқларга ёрдамлашиб Ассуан,\nСув етказиб берар чўлларга Нилдан.\nАттаҳриб деганда араблар тили,\nИстиқбол завқидан қувонур дили.\nУтмиш оғирлигин улуғлар ёзиб,\nБизга қолдирганлар гавҳардек тизиб:\n«Садъий бираву ҳайма ба гулзори дигар зан,\nК-ин меваи боғи ту ба торож расидаст».***\nУз меваси билан Шарқ энди обод,\nЧодирин қуради ўз боғида шод.\nШарқ энди боғини ғоратдан сақлар,\nГармселдан, турли офатдан сақлар.\nТун пардасин ёриб чиққандек қуёш,\nЭнди сир пардасини очар Арслонтош.\nПарда кўтарилгач, чақнади яшин,\nСувайшда халқ этди\nШунинг-чун Осиё садоси баланд,\nШунинг-чун узилди занжир ва каманд.\nШунинг-чун Деҳлига ташлади одим\nОсиё юртларидан жуда кўп ходим.\nШунинг-чун Ҳиндистон хотин-қизи ҳам\nПешана қизартди, ёқди машъал, шам.\nШунинг-чун майдондан ўтишди қувноқ\nГўдаклар, қўлларда гул ва ўйинчоқ.\nГангнинг тингладим сасин,\nЮмшоқ ер, чидамли тошлар нафасйн;\nШу онда қишлоғим ёдимга тушди.\nЗилол сув, ирмоғим ёдимга тушди.\nЮксалган тоғлари тушди ёдимга,\nҚайнар булоқлари тушди ёдимга.\nСуви кийикдан ҳам чаққонроқ юрар,\nТунда унда юлдуз кўриниб турар.\nЗулфин силкитмоқда мажнунтол қатор,\nЭлектр ёғдусин сочмоқда Ҳисор.\nБахмалдек, ипакдек зироати бор,\nЧексиз саодати, фароғати бор.\nОтам кўрмаганди бу саодатни,\nФарзандим кўрмакда бу фароғатни.\nЮртим дарёчаси тўлқинлаб оқар,\nКўксига кўк акси юлдузлар тақар.\nМосква радиоси куйлаган чоғда\nБолалар қувнашиб ўйнар қирғоқда.\nБу кичкина дарё жўшқин ва ғаюр,\nОсиё наҳрларин садоси-ла жўр.\nБахт яратгувчилар билан ҳамовоз,\nИқбол ижодчиси биландир ҳамсоз.\nЗўравонлар ғолиб бўлиши мумкин,\nЁт ерларга соҳиб бўлиши мумкин.\nНаҳанг балиқларни чангаллай олур,\nИрмоқлар денгизга тушиб йўқолур,\nЛекин иродани ҳеч куч бўғолмас,\nЭрксеварлар йўлин ҳеч ким тўсолмас!\nДеб янграмоқда Осиё саси,\nҚайна, эй Осиё халқин нафаси!\n* Мазмуни: Тун қоронғи, тўлқин хавфи, гирдоб тўсиғи кўз олдимизда. Қирғоқдаги юки енгил кишилар бизнинг аҳволимизни қаёқдан билсинлар.\n** Мазмуни: Нил суви кўпайганда лиммо-лим бўлади, жўшқинланиб тошади, Деҳқонлар ризқи ошади, улар учун ёрдам бўлади. Нил агар хоҳласа ҳар кимга уй-жой ва давлат беради.\n*** Мазмуни: Саъдий, сен бориб чодирингни бошқа гулзорга қур, чунки бу боғнинг мезаси талон-торожга учради.\nШоиро, топсанг ёнишдан гар хабар,\nЁнмоқликдан яралгуси оҳан ҳам,\nБир учқундан таралгуси гулхан ҳам.\nПурҳарорат бўлмаса гар офтоб,\nДунё бўлар эрди совуқдан хароб.\nБеҳарорат бўлса ул тош, дил эмас,\nДил очар ва пурсафо манзил эмас.\nБеҳарорат ҳеч не ўсиб унмагай,\nМисли гул яшнаб, очилиб турмагай.\nМаъшаладек юзда ханда урмагай.\nШоиро, бўлма ёнишдан сен малол,\nБул азобни дўст тутгайдир висол.\nЁнмасанг бунёд этиш мушкил бўлур,\nЁрга ҳам кўнгил тутиш мушкил бўлур.\nШеър жўш урмоғи шарт фавворадай,\nҚалб қўрида мисли оташпорадай.\nБош уриб дилдан туташгай дил томон,\nЮмшатиб тош дилни айлар меҳрибон.\nЁр билгай куймагу ёнмоқ надир,\nҲам вафо дарсини ўрганмоқ надир.\nБизлар мудом дўст ахтариб юргаймиз\nОмонлигу сулҳдан суҳбат қургаймиз.\nДўстлик бирла башар топгайдир роҳат\nДушманлик келтирар доим ғам-офат.\nНотинч жойда нурин сочмагай офтоб\nНотинч ерни тарк этгуси файз шу тоб.\nБахтли ҳаёт, юксак парвоз тинчликдан,\nҚадр — қиммат ҳамда эъзоз тинчликдан.\nДўстни синаб кўрган бўлсанг сафарда,\nХато бўлмас дил боғласанг агарда.\nАзизим, бошга тож айлагин дўстни,\nЖигардек жонингга жойлагин дўстни.\nТожикчадан Ҳасанбой Ғойиб таржимаси\nШоиро, ёнмоқдан топдингми хабар,\nЁнишдан пўлату темир яралди,\nБир тоза учқундан гулхан таралди.\nҲарорати юксак эрмаса офтоб,\nҲароратсиз тош у, асло дил эмас,\nДилкушою пурсафо манзил бўлмас.\nБеҳарорат нима кўпчигай ахир,\nЕтилиб нима ҳам очилгай ахир.\nҲароратсиз лабда, бил, ханда йўқдир,\nХандаки, машъалдай тобанда йўқдир.\nШоиро, ёнишдан нола қилмагил,\nВисол ҳам ёнишни хуш кўрадир, бил.\nКуймасанг, куймоқлик мушкул бўлади,\nҲам кўнгил қўймоқлик мушкул бўлади.\nШеъринг юрагингдан бўлсин фаввора,\nДилинг тандиридан бир оташпора.\nКўнгилдан кўнгилга йўл топиб, етсин,\nБаъзи тош дилларни мумдай эритсин.\nЁр билсин, недир у тинмай ёнмоқлик,\nВафо дарсларидан сабоқ олмоқлик.\nҲеч қачон қилмагил оташдан ҳазар!\nБЎЛМАСА ОТАШ АЁЛ ГАР\nБўлмаса оташ аёл гар хом қолардик ҳаммамиз,\nБодаси ҳам пишмаган бир жом қолардик ҳаммамиз.\nБермаса эрди аёл гар бизга умри бардавом,\nБетахаллус, бенасиб, беном қолардик ҳаммамиз.\nКўрмасак эрди гўдаклик чоғидан қайноқ бағир,\nБир муҳаббатдан жудо, ноком қолардик ҳаммамиз.\nКўзларимизга агар у қуймасайди оқ сутин,\nТуғма кўрдай айни бу айём қолардик ҳаммамиз.\nБиз адаб расмин аёлдан ўрганишни бузсак,\nБетайину бесамар, бешон қолардик ҳаммамиз.\nБўлмаса оташ аёл гар, музлар эрди хонамиз,\nБечироғ, бенур яшаб ҳар шом қолардик ҳаммамиз.\nИлк каломни аввало билмасайдик ул зотдан,\nЛабларимиз осилиб чун лом қолардик ҳаммамиз.\nБор экан оташ аёлда куйдигу ҳам қурдик,\nЙўқ эса санги мазордек донг қолардик ҳаммамиз.\nКейинги → Кейинги: Аҳмад Дониш (1826-1897)


17:05 / 11.06.2020 760 pdf Ўқиш режими + -\nИмом Aшъарий тобеларининг 3-табақасидан ҳисобланган буюк муҳаддис Ҳофиз Aбу Бакр Байҳақий (ваф. 458 ҳ.) раҳматуллоҳи алайҳ айтади:\n«Шайхимиз имом Aбу Ҳасан Aшъарий Aллоҳнинг динида бирор янгилик пайдо қилгани йўқ, бирор бидъат тўқиб чиқаргани ҳам йўқ, балки саҳоба ва тобеийлар, улардан кейинги имомларнинг дин асослари борасида айтган сўзларини тутиб, уларни қувватлаб, шарҳ ва баён қўшимча қилди. У киши салафи солиҳлар айтган гаплар, шариат келтирган асосларнинг барчаси ақлан дуруст деб, шариатнинг айрим ҳукмлари ақлга тўғри келмайди деб иддао қилган аҳли ҳавога қарши турди. У кишининг баёни аҳли сунна ва жамоанинг фикрлари далолат қилган маъноларни қувватлаш, ўтмиш буюк имомларнинг сўзларини дастаклаш бўлди. Жумладан, Куфа аҳлидан имом Aбу Ҳанифа ва Суфён Саврий, Шом аҳлидан Aвзоий ва бошқалар, Икки Ҳарам аҳлидан имом Шофеъий ва Имом Молик ҳамда уларга эргашган Ҳижоз ва яна бошқа ўлкалардаги имом Aҳмад ибн Ҳанбал ва бошқа аҳли ҳадислар, Лайс ибн Саъд, Aбу Aбдуллоҳ Муҳаммад ибн Исмоил Бухорий, Aбу Ҳусайн Муслим ибн Ҳажжож Найсобурий ва шариатнинг мадори бўлган осор имомлари, суннат ҳофизларининг мазҳабини қувватлади. Aллоҳ уларнинг барчаларидан рози бўлсин».\nИмом Aбу Исҳоқ Шерозий (ваф. 476 ҳ) айтади: «Абу Ҳасан Aшъарий аҳли суннанинг имоми ва имом Шофеъий асҳобларининг оммаси мана шу кишининг мазҳабидадир. У кишининг мазҳаби аҳли ҳақнинг мазҳабидир.\nҲадис илмининг имомларидан Ҳофиз ибн Aсокир (ваф. 571ҳ.) ўзининг «Табйинул-кизбил-муфтарий фима нусиба илал-имам Aбил-Ҳасан ал-Aшъарий» номли китобида шундай дейди:\n«Улар (яъни ашъарийлар) Китоб ва Суннатни маҳкам тутган, фитнага чорловчи сабаблардан узоқ бўлган, синов ва қийинчиликларда динда сабр билан собит турган, бировдан ёрдам кутишни ҳам, нафратни ҳам ташлаш билан душманларидан ғолиб бўлганлардир. Улар Қуръонни ҳамда нақлий ҳужжатларни маҳкам ушлашда бўшашмаганлар. Улар ақлий масалаларда таътилчи қадарийларнинг йўлига юрмаганлар. Балки улар диннинг асли бўлган ақийда масалаларида самъий далиллар билан ақлий ҳужжатларни бир нуқтага жамлаганлар. Улар мўътазилаларнинг ҳаддан ошишларидан, таътилчиларнинг йўлларидан четланганлар, мужассима-ю мушаббиҳа фирқаларнинг тизгинсизликларини рад этганлар. Шунингдек, улар хаёлпараст фирқаларнинг бузуқ ақидаларини кучли ҳужжатлар билан шарманда қилганлар. Улар жаҳмийяларни мазҳабини инкор қилганлар, карромий ва салломийлардан ўзларини олиб қочганлар. Улар қадарийларнинг гапларини ботиллигини айтиб, жабарийларнинг шубҳаларини яксон қилганлар. Ҳа, уларнинг мазҳаби энг мўътадил мазҳаб бўлиб, булоқлари энг тотли, қўноқлари энг шарафли, мартабалари энг улуғ бўлгандир. Таъначиларнинг таънаси уларга таъсир қилмайди, айбловчиларнинг гапи уларга ўтмайди.\nЭй воҳ! Қалбларни улардан нафратлантирадиган нарса нима бўлиши мумкин? Ёхуд аҳли бидъатларнинг катталари уларни ҳадеб айблашига нима сабаб? Ашъарийлардаги чуқур илмми ёки ўткир фаҳмми? Ёки тавҳиду танзиҳ (Аллоҳ таолони ёлғиз ва нуқсонлардан пок деган) эътиқодида бўлганларими? Ё тажсиму ташбеҳ сўзларидан четланганларими ёки Aллоҳнинг сифатларини исбот қилганларими? Ёхуд Робби таолони аъзою адавотлардан пок деб айтганларими?\nБарча ўлкалардаги уламолар, барча замонлардаги юрт имомлари ушбу мазҳабнинг даъватчилари бўлишган ва унга ўзларини мансуб билишган. Бу уламолар шундай зотларки, улар ҳукмларнинг асос нуқтаси бўлганлар ва ҳалолу ҳаром улар орқали билинган. Энг қийин масалаларда фатво берганлар ҳам шулар, ечилмай турган масалаларда ва бошга тушган муаммоларда одамлар мурожаат қиладиган кишилар ҳам шулар. Ҳанафий, Моликий, Шофеъий мазҳаби фақиҳлари ичида имом Ашъарийга мувофиқ ва мансуб бўлмагани, у кишининг Аллоҳнинг динида қилган саъй‑ҳаракатини маъқулламагани, унинг дин илмидаги чуқур билимини мақтамагани йўқ».\nТақийюддин Субкий (ваф. 756 ҳ.) ўзининг «Aс-Сайфус-сақил фир-родди ъала Ибн Зафил» номли асарида шундай дейди: «Мутакаллимлар Илоҳни ақл ва нақл ‒ иккиси билан истадилар ва улар уч тоифага ажрадилар: бирига ақл ғолиб келди, улар мўътазилалардир; иккинчисига нақл ғолиб келди, улар ҳашавийлардир; учинчисига эса ақл ҳам, нақл ҳам ғолиб келмади, балки ҳар иккисини бир чизиққа жамладилар, улар ашъарийлардир. Бу жамоа ўрта йўлни тутган бўлиб, Шофеъий, Моликий ва Ҳанафийларнинг кўпи, Ҳанбалийларнинг фузалолари ва бошқалардан иборатдир.\nМўътазилаларга келсак, улар учинчи асрнинг бошларида давлатга эга чиқдилар ва баъзи халифалар уларни дастаклади. Сўнг эса улар мағлуб бўлди. Aллоҳ уларнинг ёмонлигига Ўзи кифоя қилди.\nБу икки тоифа ‒ ашъарийя ва мўътазила фирқалари бир-бири билан курашиб келганлар. Улар аҳли Ислом мутакаллимларининг шерларидир. Aшъарийлар адолатлисидир, чунки улар ўз асосларини Китобу Суннат ва соғлом ақл узра бино этганлар. Ҳашавийларга келсак, улар паст, жоҳил кимсалардир. Ўзларини имом Aҳмадга нисбат беришида, аслида имом Aҳмад уларга умуман алоқасиздир, барийдир. У кишига ўзларини мансуб санашларининг сабаби шуки, у киши мўътазилаларни даф қилишда жонбозлик кўрсатган ва оғир вазиятларда ҳам собит турган, Aллоҳ у кишидан рози бўлсин. Ҳашавийлар у кишидан айрим сўзларни нақл қилган, аммо бу жоҳиллар у гапларни тушунмаган ва ушбу нотўғри эътиқодга бориб қолишган. Кейин эса кейингилари олдингиларига эргашиб кетаверадиган бўлди, илло Аллоҳ асраганлари мустасно. Ҳозиргача улар тентираб юради, бош йўқ, мунозара қиладиган яроқли одами ҳам йўқ. Улар ҳар замонда бир қўзғалиб қолишади ва айрим давлатларнинг одамларига ялтоқланиб юришади. Аллоҳ уларнинг ёмонлигидан қўрисин. Улар кимни ўзига тортган бўлса, унинг оқибати ёмон бўлди».\n14:00 / 11.06.2020 1636\nКимга жавоб қиляпсиз\n08:00 / 12.06.2020 1144\n1816 16:40 / 14.10.2019\n1181 13:30 / 31.08.2020\n15267 17:04 / 08.01.2017\nХулоса қилиб айтганда, Қуръоннинг ҳаммаси тавҳид ҳақида, унинг аҳлининг ҳуқуқлари, мадҳлари ва ширкнинг мазаммати ва унинг аҳлининг жазоси ва оқибатлари давоми...\n2887 12:30 / 14.01.2019\n57163 11:58 / 10.10.2018\n1644 14:48 / 30 март


Эрон Украина учоғини иккита ракета билан уриб туширганини тан олди\n24 октябр 2020, Тошкент вақти: 16:59\n“Украина халқаро ҳаво йўллари” (UiA) авиакомпаниясининг PS752 рейсини бажараётган учоғи 8 январда Теҳрон осмонида уриб туширилди, бортидаги 176 кишининг барчаси ҳалок бўлди.\nЭрон фуқаролик авиацияси маъмурияти Украинанинг Киев томон парвоз қилаётган йўловчи учоғи 8 январда Теҳрон халқаро аэропортидан ҳавога кўтарилгандан сўнг унга қарши иккита ракета отилганини тасдиқлади.\nМаъмуриятга кўра, 176 кишининг бошига етган фалокатга оид иккинчи дастлабки ҳисоботда ҳали ҳам уни баҳолаш жараёни давом этаётгани айтилган\n− Терговчилар... учоққа қарата учирилган ўша иккита Tor-M1 ракетасини... топди, − дейилади ҳисоботда.\nTor-M1 “ер-ҳаво” русумидаги қисқа радиусли ракета бўлиб, собиқ Совет Иттифоқида ишлаб чиқилган ҳамда учоқ ва қанотли ракеталарни уриб туширишга мўлжалланган.\nЭроннинг баёноти ўтган ҳафта The New York Times газетасида берилган хабарни тасдиқлади. Унга илова тариқасида эълон қилинган видеотасвирда Украина учоғига қарата иккита ракета учирилгани акс этган эди.\nЭрон расмийлари мамлакат ҳаво мудофаа кучлари кескин вазиятда жанговар шайлик ҳолатида бўлгани сабабли “Украина халқаро ҳаво йўллари” авивакомпаниясининг “Boeing 737-800” учоғини “бехосдан” уриб туширганини айтди.\nЯна ҳисоботда қайд этилишича, Теҳрон АҚШ ва Франция ҳокимият идораларидан бортдаги қора қути – учоқдан маълумотларни юклаб олиш учун ускуна бериб туришни сўраган, аммо ҳалигача жавоб олмаган.\nЎша учоқда ватандошлари ҳалок бўлган Канада, Украина ва бошқа мамлакатлар Эрондан авиарейс ҳақидаги барча маълумот¸ хусусан¸ қора қутиларни таҳлил қилиш учун чет мамлакатлардаги экспертларга беришни сўради.\n‒ Оддий сиёсий мунозаралардан нарироқ ўтиб, амалий муаммоларни муҳокама этишга умид қилаяпмиз; улар орасида қора қутиларни қайтариш масаласи ҳам бор, ‒ деди Украина ташқи ишлар вазири Вадим Пристайко.\nКиев расмийси бу баëнотни журналистларга 20 январда Эрон йўл ва шаҳарни ривожлантириш вазири Муҳаммад Исломий билан учрашувидан сўнг қилди.\nФалокат қурбонлари мансуб бўлган Афғонистон, Британия, Канада, Украина ва Швеция қўшма баёнот билан чиқиб, “пухта, мустақил ва шаффоф” тергов ўтказишга даъват қилди. Ҳалок бўлганларнинг аксарияти Эрон ва Канада ватандошлари бўлган.\nКанада ҳукумати қора қутиларни юбориш учун учун энг қулай жой Франциялигини ва у учоқлардаги ёзувларни ўқий оладиган мутахассислари бор камдан-кам мамлакат эканини айтди. Бироқ Теҳронда қора қутилар бошқаларга берилиши мумкинлиги ҳақида мавҳум фикрлар айтилмоқда.\nЭрон ахборот воситалари маълум қилишича, терговга етакчилик қилаётган ҳукумат вакили Ҳасан Ризоифар пировардида қора қутилар чет элга жўнатилиши мумкинлиги, “аммо ҳали бир тўхтамга келинмагани”ни билдирган.\nТеҳрон ҳарбийлари уриб туширган учоқдаги 11 украиналик жасади Киевга етказилди


Kiritdi: Admin | O'zgartirigan sana : 24 Апрел 2017 Manba:uza.uz\nПрезидентимиз Шавкат Мирзиёевнинг жорий йил 4 апрелдаги “Иккинчи жаҳон уруши қатнашчиларини рағбатлантириш тўғрисида”ги фармони ҳамда “Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарорига мувофиқ Андижон вилоятида ҳам турли маънавий-маърифий тадбирлар, кекса авлод вакиллари билан учрашувлар ўтказилмоқда. Президентимиз номидан 2 миллион сўм пул мукофоти, “GM Uzbekistan” қўшма корхонасида ишлаб чиқарилган автомобиллардан бир марта навбатсиз сотиб олиш ва уларга техник хизмат кўрсатиш учун имтиёзли сертификатлар топширилмоқда.\n– Бугунги кунда вилоятда 83 нафар Иккинчи жаҳон уруши иштирокчиси, 3 минг 500 дан ортиқ меҳнат фронти фахрийси истиқомат қилмоқда, – дейди “Нуроний” жамғармаси Андижон вилояти бўлими раиси Ўктам Охунов. – Шу кунларда давлат ва жамоат ташкилотлари вакиллари, маҳалла фаоллари, ёшлар уларнинг ҳолидан хабар олиб, пул мукофотлари ва совға-саломлар топширмоқда.\nАндижон шаҳар ҳокимлиги, қатор давлат ва жамоат ташкилотлари вакиллари Андижон шаҳридаги Кенгаш маҳалласида яшовчи Иккинчи жаҳон уруши қатнашчиси Абдумуталиб Тожибоев хонадонида бўлди. Президентимиз номидан пул мукофоти, махсус сертификат асосида олинган “Damas” автомашинаси ва бошқа совға-саломлар топширилди.\n– Давлатимиз томонидан биз, кексаларга, айниқса, Иккинчи жаҳон уруши иштирокчиларига кўрсатилаётган алоҳида эътибор ва ғамхўрликдан беҳад мамнунмиз, – дейди 92 ёшли Абдумуталиб ота. – Яратганга беҳисоб шукр, шундай дориломон кунларга етдик. Юртимиз тинч, турмушимиз фаровон. Ёшларимиз ўзлари хоҳлаган касбга ўқияпти, ўз мутахассислигида ишлаяпти. Барча соҳаларда катта муваффақиятларга эришмоқда. Тинчлигимизга, обод турмушимизга кўз тегмасин.\nБундай тадбирлар вилоятнинг барча туман ва шаҳарларида бўлиб ўтмоқда.


Унда икки мамлакатнинг ташқи иқтисодий алоқалар, савдо, транспорт ҳамда логистика, қишлоқ хўжалиги, озиқ-овқат, фармацевтика, кимё саноати, соғлиқни сақлаш, туризм, фан-таълим, атроф-муҳитни муҳофаза қилиш каби соҳалари учун масъул вазирлик ва идоралари, компания ҳамда концернлари раҳбарлари иштирок этди.\nТаъкидланганидек, Ўзбекистон билан Болгария ўртасидаги тенг манфаатли алоқалар барча йўналишда изчил ривожланаяпти. Айниқса, савдо-саноат соҳасида ҳамкорлик кўлами кенгайиб, томонлар ўртасида товар айирбошлаш ҳажми йил сайин кўпайиб бораётгани бунинг яққол далилидир.\nҲақиқатан ҳам, юртимизда болгариялик инвесторлар иштирокида 15 га яқин корхоналар ташкил этилган бўлиб, улар кимё, тўқимачилик, озиқ-овқат саноати каби иқтисодиётимизнинг етакчи тармоқларида фаолият кўрсатаяпти. 2015 йил якунларига кўра, мамлакатларимиз ўртасида товар айирбошлаш ҳажми 41,2 миллион АҚШ долларини ташкил қилди.\nАнжумандан кўзланган мақсад ҳам икки давлат ўртасида савдо-иқтисодий, инвестициявий ҳамда транспорт-коммуникацияси соҳаларида ҳамкорликни ривожлантириш, биргаликда истиқболли лойиҳаларни амалга ошириш бўйича ўзаро фикр алмашишдир. Унда сўзга чиққанлар бунинг учун томонларда улкан имкониятлар мавжудлигини алоҳида қайд этдилар.\nЧет эллик мутахассисларга Ўзбекистоннинг иқтисодий ва инвестициявий салоҳияти, кейинги йилларда эришилаётган ютуқлар, Хусусийлаштириш дастури доирасида инвесторларга тақдим этилаётган имтиёзлар ҳақида атрофлича маълумот берилди. Ўз навбатида, хорижий компаниялар раҳбарлари юртимизда яратилган қулай ишбилармонлик ва инвестиция муҳитини юқори баҳолар экан, айниқса, “Навоий” эркин индустриал-иқтисодий зонаси, “Ангрен” ва “Жиззах” махсус индустриал зоналаридаги шарт-шароитлар катта қизиқиш уйғотганини мамнуният билан изҳор этишди.\nТомонлар савдо-саноат, нефть-кимё саноати, қурилиш материаллари ишлаб чиқариш, транспорт-транзит соҳаларидаги алоқаларни янада кенгайтириш, ўзаро фойдали сармоявий лойиҳаларни ишлаб чиқиш ва амалга ошириш масалаларини муҳокама қилдилар.\nШу куни Ўзбекистоннинг қатор компания ва корхоналари ҳамда Болгария Республикаси ишбилармон доиралари вакиллари иштирокида бизнес-форум бўлиб ўтди.\nБолгария Республикаси минтақавий тараққиёт ва ободончилик вазири, комиссия ҳамраиси Лиляна Павлова раҳбарлигидаги делегация аъзолари мамлакатимизнинг турли вазирлик ҳамда идораларида музокаралар ўтказди.


Жаҳонда коронавирус юққанлар сони 9 миллионга яқинлашди\n21 октябр 2020, Тошкент вақти: 04:35\nБразилияда 21 июнда 54 771 киши, АҚШда 36 617 киши коронавирусга чалинган.\nЖаҳон соғлиқни сақлаш ташкилоти – ЖССТ 21 июнь куни 183 минг 20 кишида коронавирус аниқланганини маълум қилди. Бу бир кунда коронавирусга чалинганлар кўрсаткичи бўйича рекорд ҳисобланади.\nМаълум қилинишича, сўнгги 24 соат ичида коронавирусга чалингани аниқланганларнинг 116 минг нафари Шимолий ва Жанубий Америкада яшовчилардир.\nЖССТ мутахассисларига кўра, Бразилияда 21 июнда 54 771 киши, АҚШда 36 617 киши коронавирусга чалинган. Жаҳонда шу кунгача коронавирусдан 466 мингдан кўпроқ одам ҳалок бўлди. 8 миллион 900 минг кишига коронавирус юқди.\nБразилия ҳозирда коронавирусга чалинганлар сони бўйича АҚШдан кейин (2,2 миллиондан кўпроқ бемор) иккинчи ўринда. 21 июнь куни Бразилияда коронавирус туфайли ҳалок бўлганлар сони 50 мингга яқинлади. Мамлакатда бугунга қадар вирусга чалинганларнинг умумий сони эса 1 миллиондан ошди.


Latifa.uz — Мактабда юқори синф ўқувчилари орасида "бошлиқ" ўқувчи ҳаммага лақаб қўя бошлабди. — Махмуд, сени "Найнов" дейман. Қодир, сени "Полвон" деб чақираман. Сарвар, сени "Кимё" дейман. Сарвар: — Нимага мен "Кимё" бўларканман!? — Чунки сени кўрсам, асабим "ўйнайди"!\nМактабда юқори синф ўқувчилари орасида "бошлиқ" ўқувчи ҳаммага лақаб қўя бошлабди.\n— Махмуд, сени "Найнов" дейман. Қодир, сени "Полвон" деб чақираман. Сарвар, сени "Кимё" дейман.\n— Нимага мен "Кимё" бўларканман!?\n— Чунки сени кўрсам, асабим "ўйнайди"!


Нур томон йўл-669\nThursday, 21 January 2016 13:10\nДастлаб "Намл" муборак сурасининг 29-31-ояти карималари тиловатига қулоқ тутамиз:\nقَالَتْ يَا أَيُّهَا الْمَلَأُ إِنِّي أُلْقِيَ إِلَيَّ كِتَابٌ كَرِيمٌ ﴿٢٩﴾ إِنَّهُ مِن سُلَيْمَانَ وَإِنَّهُ بِسْمِ اللَّـهِ الرَّحْمَـٰنِ الرَّحِيمِ ﴿٣٠﴾ أَلَّا تَعْلُوا عَلَيَّ وَأْتُونِي مُسْلِمِينَ ﴿٣١﴾\nУ (Малика): «Эй аъёнлар! Менга кароматли бир мактуб ташланди. (Малика аъёнларига мактуб ҳақида хабар бериши унинг ўз одамлари билан маслаҳатлашиб иш кўришига далолат қилади. Шу билан бирга, малика ўзи сезган белгилар асосида мактубнинг кароматли эканини айтмоқда.) (29) Албатта, у Сулаймондандир, албатта, унда: «Бисмиллаҳир роҳманир роҳийм. (30) Менга қарши бош кўтармай, таслим бўлган ҳолингизда келинг», дейилмишдир», деди. (31)\nӮтган суҳбатимизда ҳазрат Сулаймон Сабо мамлакати аҳолисининг қуёшга сиғиниши ҳақидаги хабарни эшитгач, мактуб ёзиб, бу мактубни етказишга Ҳудҳудни масъул қилиб тайинлади, деб айтган эдик. Ҳудҳуд Сабо маликасининг қасрига кириб бордида, мактубни малика наздига қӯйди.\nБу ояти карималарда буюрилади: Сабо маликаси бу бежирим қуш келтирган мактубга эътибор қаратди. Унинг муҳим масалалар юзасидан кенгашадиган маслаҳатчилари бор эди. Маслаҳатчиларини чақириб, уларнинг ҳузурида мактубни ӯқиди.\nМактуб Аллоҳнинг номи билан бошланиб, унда икки масалага эътибор қаратилган эди: биринчиси Ҳақ даъватига таслим бӯлиш, иккинчиси ҳазрат Сулаймон ҳукуматига нисбатан саркашлик қилмаслик.\nҲар бир ишни меҳрибон ва раҳмли Аллоҳ номи билан бошлашимиз лозим. Ҳатто ғайридинларга мактуб ёзишда ҳам Бисмиллаҳир раҳманир раҳим ни унутмаслик керак.\nӮзига бино қӯйиш инсоннинг Ҳаққа таслим бӯлиши заминаларини барбод этади.\nЭнди “Намл” муборак сураси 32-33--ояти карималарининг тиловатига қулоқ тутамиз.\nقَالَتْ يَا أَيُّهَا الْمَلَأُ أَفْتُونِي فِي أَمْرِي مَا كُنتُ قَاطِعَةً أَمْرًا حَتَّىٰ تَشْهَدُونِ ﴿٣٢﴾ قَالُوا نَحْنُ أُولُو قُوَّةٍ وَأُولُو بَأْسٍ شَدِيدٍ وَالْأَمْرُ إِلَيْكِ فَانظُرِي مَاذَا تَأْمُرِينَ ﴿٣٣﴾\nУ: «Эй аъёнлар! Менга бу ишимда фатво беринглар. Сизлар шоҳид бўлмагунингизча, мен бир ишга қатъий қарор қилмасман», деди. (32) Улар: «Биз куч-қувват эгаларимиз ва шиддатли азму шижоат эгаларимиз. Иш ўзингга ҳавола. Нима амр қилишингни ўйлаб кўр», дедилар. (33)\nҲазрат Сулаймоннинг мактубини ӯқигач, донишманд ва оқила аёл бӯлган Сабо мамлакатининг маликаси кенгашда қатнашаётган ҳукумат ва лашкар мулозимларидан нима жавоб ёзиш кераклигини сӯради. Табиийки, маслаҳатлашиш унинг ҳазрат Сулаймонга ақл ва тадбир ила жавоб қайтаришига кӯмаклашарди.\nМаликанинг сиёсий ва ҳарбий маслаҳатчилари ӯзларининг ҳарбий қудратларига ӯта бино қӯйиб,Сулаймонга қарши курашишга тайёр эканликларини билдиришди. Улар мактубнинг мазмунидан Сулаймон бизга қарши жанг эълон қилган, деган хулоса чиқаришганди. Шу сабабли ҳарбий мулозим сифатида жанг қилишни маслаҳат бериб, аммо сӯнгги қарорни қабул қилиш малика ихтиёрида эканлигини илова қилишди.\nҲар бир мамлакат учун ҳарбий қудрат ва имкониятларнинг мавжудлиги лозимдир. Аммо бу куч-қудратлар Ҳақни қабул қилишга тӯсиқ бӯлмаслиги керак.\nҲукумат юритиш ишларида кенгашиш зарурий ҳолдир. Аммо бошбошдоқликка йӯл қӯймаслик учун сӯнгги қарорни бир киши қабул қилиши лозим.\nЭнди “Намл” муборак сураси 34-35--ояти карималарининг тиловатига қулоқ тутамиз.\nقَالَتْ إِنَّ الْمُلُوكَ إِذَا دَخَلُوا قَرْيَةً أَفْسَدُوهَا وَجَعَلُوا أَعِزَّةَ أَهْلِهَا أَذِلَّةً ۖ وَكَذَٰلِكَ يَفْعَلُونَ ﴿٣٤﴾ وَإِنِّي مُرْسِلَةٌ إِلَيْهِم بِهَدِيَّةٍ فَنَاظِرَةٌ بِمَ يَرْجِعُ الْمُرْسَلُونَ ﴿٣٥﴾\nУ: «Албатта, подшоҳлар бирор шаҳар-қишлоққа кирсалар, уни вайрон қилурлар ва унинг азиз аҳлларини хор қилурлар. Ана шундай қилурлар. (34) Мен уларга бир ҳадя юборурман, кўрай-чи, элчилар нима билан қайтар эканлар», деди. (35)\nСабо маликаси мамлакатининг аъёну ашрофларининг фикрини тинглаб, уларнинг юзма-юз қаршилик кӯрсатишга тайёр эканликларини билгач, ӯз қарорини шундай баён қилди: Уруш вайроналик ва кулфатлар келтиради. Шуҳратпараст ҳокимлар қайси шаҳарга бостириб киришса, одамларнинг уй-жойларини хароб айлаб, эркакларни қириб ташлашади ёхуд асир олишади. Аёллар ва болалар эса овораю сарсон этилади.\nШу сабабли жанг эълон қилишнинг ӯрнига бу мактубдан мақсади нима эканлигини аниқлаш учун муқобил томондан янада кӯпроқ маълумот олишга ҳаракат қилишимиз лозим. У ҳазрат Сулаймонга арзирли ҳадялар жӯнатиб, унинг кейинги муносабатларини кузатишга қарор қилди. “Жанг қилишни истамаслигимизни билдирадиган ҳадялар билан иш тугайдими ёки улар ростакамига Сабо мамлакатини босиб олишни ният қилишганмикин?! Сулаймоннинг кейинги муносабатига қараб, у билан жанг қилиш ёки бошқа бир йӯл тутиш лозимлиги ҳақида сӯнгги қарорга келиш мумкин.\nЭҳтимол, Сабо маликаси қимматбаҳо совғалар юбориш йӯли билан ҳазрат Сулаймонни синаб кӯрмоқчи эди: Бу ростдан ҳам ӯзи иддао қилаётганидек Аллоҳнинг пайғамбарими ёки бойлик ва шон-шуҳрат илинжида юрган баднафс бир подшоҳми?! Зеро, у Илоҳий пайғамбарлар дунёнинг мол-матосига алданиб, ӯз таблиғ ишларидан воз кечмасликларини яхши биларди. Қудрат ва мол-дунёга эришиш учун ҳар қандай паткашликдан ҳазар қилмаслик эса бу шуҳратпараст подшоҳларнинг иши.\nЖанг ва қон тӯкишларни барпо қилиш, фисқ-фасодни ривожлантириш Илоҳий бӯлмаган ҳукуматларга хос хусусиятдир.\nЭҳтиёт бӯлишимиз лозим, баъзида бизга тақдим қилинаётган совғалар Ҳақни беркитиш мақсадидаги пора ёхуд бизни синаш учун ишлатилган ҳийла бӯлиб чиқиши ҳам мумкин.\nMore in this category: « Нур томон йўл-668\tНур томон йўл-670 »


Давлат статистика қўмитаси мамлакат ҳудудларидаги марказий деҳқон бозорларида 2020 йил 16 июнь куни кузатув ўтказиб, алоҳида турдаги озиқ-овқат маҳсулотларининг минимал-максимал нархларини келтирди.\nТошкент шаҳрида 71та маҳалла «қизил» ҳудуд сифатида белгиланди (тўлиқ рўйхат)\nТошкент шаҳрида коронавирус ўчоғига айланган «Ўрикзор», «Малика» ва Юнусобод деҳқон бозорлари фаолияти тўхтатилди. Бу ҳақда Тошкент шаҳар ички ишлар бош бошқармаси хабар бермоқда.\nЎзбекистонда бугун иккинчи марта зилзила қайд этилди\n16 июнь куни Тошкент вақти билан соат 14:21да Афғонистонда юз берган зилзила Ўзбекистон ҳудудида ҳам сезилди.\nЎзбекистон ҳудудида кучсиз зилзила қайд этилди\nЗилзила ўчоғи Тожикистонда, Тошкентгача масофа 457 км жанубий-шарқий йўналишда жойлашган бўлиб, магнитуда — 5,5, чуқурлик — 112 км.\n"Қизил", "сариқ" ва "яшил" тоифадаги ҳудудлар рўйхати яна янгиланди\nЖорий йил 13 июнь ҳолатига Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари томонидан киритилган таклифлар, коронавирус инфекциясидан соғайган беморларнинг соғайиш кўрсаткичи ҳамда ўша ҳудуддаги бугунги эпидемик вазиятни эътиборга олиб, Санитария-эпидемиологик осойишталик агентлиги томонидан мамлакатдаги мавжуд туман (шаҳар)ларнинг тоифалари...\nАОКАнинг Сирдарё вилояти бошқармаси бошлиғи тайинланди\nАзиз Абдусатторович Эсонов Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигининг Сирдарё вилояти бошқармаси бошлиғи этиб тайинланди.\nЎртачирчиқда икки қўшнининг жанжали бирининг ўлими билан тугади\n2020 йилнинг 4 июнь куни тахминан соат 02:00 да фуқаро 36 ёшли Н.Б. маст ҳолатда ўзи яшаб келаётган Ўртачирчиқ тумани Гулистон кўчасида қўшниси 38 ёшли М.Ш. билан ўртасида келиб чиққан келишмовчилик натижасида жанжаллашиб қолган ва жанжал давомида Н.Б. қўшниси М.Ш.ни...\nСирдарёдан хушнуд хабар: пилла бўйича белгиланган марра мамлакатда иккинчи бўлиб эгалланди\n“Халқ сўзи Online”. Аҳмадали Шерназаров/Сирдарё. Сирдарё вилоятида жорий йил 8323 қути ипак қурти парваришланди ва қабул пунктларига 458 тонна пилла топширилиб, бу борадаги режа ортиғи билан бажарилди. Бу зафарда Мирзаобод, Гулистон ва Сайхунобод туманлари пиллакорларининг ҳиссаси салмоқли бўлди.\nShowing 41-53 of 411 items.


13 июл 2020, Тошкент вақти: 12:32\nТошкент Ислом инстиутига қабул, 2016 йил (Институт расмий сайтидан олинган сурат)\nЎрта махсус диний таълим муассасаларига касб-ҳунар коллежи ёки лицейлар битирувчиларини қабул қилишга оид таклиф Вазирлар Маҳкамасига киритилди. Ҳозирча, таклиф муҳокама қилинмоқда. Аммо, ўрта махсус диний таълим муассасалари қабул ҳайъатлари 9-синф битирувчилари ҳужжати қабул қилмаслигини ҳозирданоқ айтмоқда.\n19 июнда маълум бўлади\nТошкентдаги ўрта махсус ислом билим юртлари қабул ҳайъатлари 9-синф битирувчиларининг ҳужжатлари қабул қилинмаяпти.\nЎзбекистонда ўрта махсус касб-ҳунар таълим масканларига ҳужжатлар 20 июндан 20 июлга қадар қабул қилинади.\nТошкентдаги аёллар мадрасаси - "Ҳадичаи Кубро" аёл-қизлар ўрта махсус ислом билим юртининг ўзини таништирмаган ходими бу йилги 9-синф битирувчиларни қабул қилиш-қилмаслик масаласи ҳануз ноаниқ қолаётганини айтди.\n"Ҳозирча, 9-синф битирувчиларининг ҳужжатларини олмаяпмиз. Фақат коллежни битирганларнинг ҳужжатини оламиз. 19 июндан кейин телефон қилинглар, янада аниқ бўлади", деди таълим маскани ходими.\nБу таклиф Вазирлар Маҳкамасига Олий ва ўрта махсус таълим вазирлиги, Дин ишлари бўйича қўмита ва Ўзбекистон мусулмонлари идораси томонидан тақдим қилинди.\nЎзбекистон Мусулмонлари идораси масъул мулозими ҳам таклиф муҳокама қилинаётгани, тез орада якуний қарор қабул қилинишини тасдиқлади. Ҳатто, таклиф ортидан идорага ҳам саволлар келаётганини қўшимча қилди, аммо, ҳозирча аниқ маълумот беролмаслигини айтди.\n"Қонунга зид таклиф"дан шикоят\nАммо, айни пайтда Ўзбекистондаги бир қатор Интернет нашрларида 3 та идора томонидан илгари сурилган бу таклиф ҳам таълим, ҳам диний-фуқаровий эркинликларга зид экани айтилган шикоят мактуби чоп этилди.\nЎзбекистон Ислом институти жамоаси номидан эълон қилингани айтилган бу мактуб муаллифлари - уни Интернет нашрларида чоп этишни ўзларининг " энг сўнги чора"си сифатида таърифлаган.\nМактубда Вазирлар Маҳкамасига киритилган бу таклиф "диний таълим ёшининг кечиктирилиши ва таълим қонунчилиги бузилиши" сифатида баҳоланган.\n"Вазирлар Маҳкамасига таклиф қилинган ҳужжатда ўрта махсус ислом билим юртларига коллеж ва академик лицейларни битириб, яъни 18 ёшдан кейин яна қайтадан ўрта махсус таълимга қабул қилинсин, дейилган. Бу эса таълим қонунчилиги бузилганлигидир. Чунки, бу ҳолат Ўзбекистон Республикасининг “Таълим тўғрисида”ги Қонуни ҳамда Кадрлар тайёрлаш миллий дастурида белгилаб қўйилган узлуксиз таълим тизимига қарши ўлароқ, икки бор ўрта махсус таълимининг такрорланишига олиб келади", дейилади жумладан ушбу мактубда.\nШу пайтгача республикада мавжуд 9 та мадрасадаги таълим мажбурий бўлган ўрта махсус таълим босқичига тенглаштирилган ва бу даргоҳларга умумий таълим мактабларининг 9- синфини тугатган битирувчилар қабул қилинар эди.\nИнститут раҳбарлари мажлисда\nОзодлик Тошкент Ислом институтига боғланганида ҳам бундай таклиф ҳақида "гап-сўзлар юргани, ҳали аниқ қарор қабул қилинмагани, институт раҳбарлари шу масаладаги мажлислар билан бандлиги" ҳақида жавоб олди. Аммо, институт жамоаси номидан эълон қилинган шикоят мактуби ҳақида эса бирор маълумот олишнинг имкони бўлмади.\nСаволларга жавоб бериши мумкинлиги айтилган Ўқув ишлари бўйича проректор Ибодулла Аҳроров билан боғланишнинг умуман имкони бўлмади.\nАммо, Facebook тармоғидаги бир неча фойдаланувчи 14 июн куни Тошкент Ислом институтида ўқитувчиларнинг шикоят мактуби муҳокама қилинган мажлис бўлгани ва унда тажрибали ўқитувчилар бу таклифга қарши фикр билдиргани ҳақида ёзишди.\nБундай постлардан бирида жумладан: " #Иқтибос. Ким бу хабарни ташқарига чиқарди, ким sof.uz га чиқариб қаҳрамонлик қилди деган мавзуда кеча Ислом институтида кичик мажлис қилинган. Бугун Ислом институтида катта мажлис ўтказилди. Катта устозлар яна қайта ўз норозиликларини билдиришган. Шунга қарамай ҳали ҳеч қандай ўзгариш бўлгани йўқ", дейилган.\nМадраса битирувчиси - маҳалла маслаҳатчиси\nҲозир Ўзбекистон Мусулмонлари идораси қошида Тошкент Ислом институти ёки Олий Маъҳад ҳамда 7 июнда расман очилган Бухородаги Мир Араб олий мадрасаси бор.\nЎрта махсус ислом билим юртлари - мадрасалар сони эса 9 та: Тошкентда "Кўкалдош", Бухорода "Мирараб", Андижонда "Саййид Муҳйиддин Махдум", Наманганда "Мулла Қирғиз", Китобда "Хожа Бухорий", Урганчда "Фахриддин ар-Розий", Нукусда "Муҳаммад ал-Беруний", шунингдек, Тошкентда "Хадичаи Кубро", Бухорода "Жўйбори калон" аёл-қизлар билим юртларидир.\nРасмий маъулмотларга кўра, республикадаги диний таълим масканларида билим оладиган жами талабалар сони 250 нафарга яқиндир ва йиллар давомида бунинг 32 миллиондан ортиқ аҳолиси бўлган мусулмон Ўзбекистонда мавжуд эҳтиёжни қопламаслигидан тингловчилар шикоят қилади.\nҚирғизистондаги мадрасаларнинг кўпчилиги лицензиясидан маҳрум бўлади


Токио Олимпиадасига 135та лицензия олиш режалаштирилган\n12:22 01.11.2019 (Янгиланган 12:23 01.11.2019)\nТокио Олимпадасида Ўзбекистондан 100 дан ортиқ спортчи ва параолимпиячи-спортчилар иштирок этиши режалаштирилмоқда.\nТОШКЕНТ, 1 ноя – Sputnik. Ўзбекистон Жисмоний тарбия ва спорт вазирлиги 2020 йилда бўлиб ўтадиган Токио Олимпиадасига 135 та лицензия қўлга киритишни режалаштирган деб хабар қилмоқда Sputnik мухбири.\nБугунги кунда қўлга киритилган лицензиялар сони 22 та. Қолган вақт ичида параолимпиячи спортчилар билан биргаликда жами 135та лицензия қўлга киритиш режалаштирилган, - дейилган хабарда.\nЖисмоний тарбия ва спорт вазирлиги хабарига кўра, Ўзбекистонда 2020 йилнинг 1 январига қадар туман, шаҳар ва вилоят даражасидаги спорт тадбирларини молиялаштиришнинг янги тизими ишлаб чиқилади.\nУндан махсус гуруҳ томонидан ташқари барча болалар ва ўсмирлар спорт мактаблари, спорт интернатлари ва Олимпия заҳиралари мактаблари фаолияти танқидий назар билан ўрганиб чиқилади.


Америка коронавирусга қарши урушда “янги фронт” очди - Hidoyat.uz\nАмерика коронавирусга қарши урушда “янги фронт” очди\nАсосий саҳифа Янгиликлар Дунё янгиликлари Америка коронавирусга қарши урушда “янги фронт” очди\nЧоп этилди Aprel 18, 2020 Америка коронавирусга қарши урушда “янги фронт” очдиda fikr bildirishni o'chirish\nАҚШ президенти Американи яна очиқ ҳудудга айлантириш учун штатлар губернаторларига мурожаат қилди, деб хабар берди Евроньюс.\n“Охирги маълумотларига асосланган ҳолда, бизнинг экспертлар гуруҳимиз COVID-19 билан урушда янги фронт очишга рози, уни “янги Американи очамиз” деб номлаймиз. Губернаторларга ўзларининг штатларидаги турли ҳолатларга мослашиш ваколати берилади. Зеро, биз штатлар бир-биридан кучли фарқланишини биламиз. Улар гўзал, биз улар билан илиқ муносабатдамиз, аммо улар ўзаро жуда-жуда фарқ қиладилар. Агар улар ёпиқ қолишни исташса, биз уларга шундай имконият берамиз. Агар улар очилиш вақти келди деб ҳисоблашса, биз уларга ҳаракатлар эркинлигини тақдим этамиз ва бу вазифани қандай бажариш бўйича тавсиялар берамиз”, — деди Трамп Вашингтонда бўлиб ўтган брифингда.\nМаълумот учун, Нью-Йорк штати губернатори Эндрю Куомо ҳудуддаги изоляция режимини 15 майгача узайтирди. У эпидемиянинг биринчи тўлқини пасайгани, аммо вирус тарқалиши тезлигини камайтириш лозимлигини таъкидлади. Шу муносабат билан жума кунидан штатнинг барча аҳолиси ниқоб тақиб юриши белгилаб қўйилди.\nЎзбекистон Меҳнат вазирининг байкотни бекор қилиш ҳақидаги мурожаатига “Cotton Campaign” ва хорижий ОАВлар муносабат билдирди\nМосквада коронавирусга чалинганларни даволаш учун донорлик қилганларга ҳақ тўланиши маълум қилинди


02:49 / 23.04.2017 1889 pdf Ўқиш режими + -\nЮсуфнинг акалари уни ўлдирмоқчи бўлишди. Лекин у ўлмади.\nБир йўла унинг изини қуритмоқчи бўлишди. Аммо унинг шаъну обрўси кўтарилиб кетди.\nОтасининг қалбидан унинг муҳаббатини буткул ўчириб юбормоқчи бўлишди. Бироқ у янада зиёда бўлди.\nБандаларнинг тадбиру ҳийлаларидан хавотирга тушма. Аллоҳнинг тадбири барчасидан устундир!\n22:04 / 22.04.2017 3672\n02:50 / 23.04.2017 3158\n1073 10:16 / 19.11.2018\nИшонч шишага ўхшайди. Сингач, асло аввалги ҳолига қайтмайди, гарчи уни таъмирлашга уринсанг ҳамhellip\n932 10:28 / 17.12.2018\n1739 10:35 / 13.03.2018


2020 йилда аҳоли даромади кескин камайган – Марказий банк - UzNews.uz\n3 марта, 17:26 290 0\n2020 йилда аҳоли даромади кескин камайган – Марказий банк\nЎтказилган сўровномада респондентларнинг 37,4 фоизи жамғармаси йўқлигини маълум қилишган.\nМарказий банк 2020 йилнинг IV чораги бўйича Аҳолининг истеъмол кайфияти шарҳини эълон қилди. Сўровда жами 5717 та респондент иштирок этган.\nРеспондентларнинг 70 фоизи 2020 йилда ўз даромадларининг кескин камайганини таъкидлаган бўлса, фақатгина 15 фоизи даромадларининг ошганлигини маълум қилган. Бунда, ўтган даврдаги иқтисодий ҳолатнинг ёмонлашиши асосан респондентларнинг кам даромадли қисмига сезиларли даражада салбий таъсир кўрсатган.\n23,6 фоиз респондентлар агар даромад олиш манбаларида узилиш бўлган тақдирда жамғармалар ўртача 1 ойгача етади деб жавоб берган. 21,7 фоиз респондентлар эса 1−3 ойгача, 9 фоизи 3−6 ойгача етади, деб жавоб берган.


ИнтерФУТБОЛ :: Ана холос! Олим Толибжонов ҳам четлатилди\nАна холос! Олим Толибжонов ҳам четлатилди\nБугун, 26 сентябрь куни ЎФФда Ҳакамлар ва назоратчилар қўмитасининг навбатдаги мажлиси бўлиб ўтди. Унда Олий Лига 22-тури доирасидаги “Шўртан” (Ғузор) – “Навбаҳор” (Наманган) учрашувини бошқариб, якунда иши назоратчи Алишер Абдуллаев томонидан қониқарсиз (4,0) баллга баҳоланган Олим Толибжоновнинг ҳакамлиги юзасидан якуний қарор қабул қилинди.\nОлим Толибжоновнинг “Шўртан” – “Навбаҳор” (3:3) ўйинидаги ҳакамлиги федерациянинг ҳакамлар ва назоратчилар илмий-услубий таъминоти бўлими томонидан кўриб чиқилди. Бўлим бошлиғи Арслон Хатамов бош ҳакам Олим Толибжоновнинг ишини “қониқарсиз” деб баҳолади. Шу асосда, Ҳакамлар ва назоратчилар қўмитаси “Ҳакамларнинг тартиб-интизом кодекси”га биноан Олим Толибжоновни Ўзбекистон Чемпионати, Биринчилиги ва Ўзбекистон Кубоги ўйинлари доирасидаги 10 та ўйинга четлатди. Бундан ташқари, унинг хизмат ҳақи 75 фоизга камайтирилди.\nШу билан бир вақтда, “Шўртан” – “Навбаҳор” беллашувидаги рефери ёрдамчиси Александр Буровнинг баҳосини кўтариб қўйганлиги учун назоратчи ҳакам Алишер Абдуллаев қўмита қарорига кўра Ўзбекистон Чемпионати, Биринчилиги ва Ўзбекистон Кубоги учрашувлари доирасидаги 4 та ўйиндан четлатилди. Абдуллаевнинг хизмат ҳақи 75 фоизга камайтирилди.\nЭслатиб ўтамиз, Олий Лига 21-тури доирасидаги “Бухоро” – “Динамо” учрашувини бошқарган Рустам Бобомуродов қўпол хатоларга йўл қўйгани туфайли умрбод ҳакамликдан четлатилган эди.


Президент Наманган шаҳридаги замонавий “Орзу” маҳалла фуқаролар йиғини билан танишди — Sof.uz\nПрезидент Наманган шаҳридаги замонавий “Орзу” маҳалла фуқаролар йиғини билан танишди\n26.06 23:55 109 Ўзбекистон\nҲудудда ташкил этилган “Орзу” кичик саноат зонасида 15 та лойиҳа ишга туширилиб, 930 дан зиёд иш ўрни яратилди. Шундан қарийб 400 тасига маҳалла фуқаролари жойлашди. Битта боғча, 650 ўринли мактаб, дорихона, савдо ва умумий овқатланиш шохобчалари, фитнес клуби, мини-футбол майдони барпо этилди. Ўтган йили давлат хизматчилари учун 20 та хизмат уйи қуриб берилди.\nПрезидент мамлакатимизда янгилик бўлган лойиҳа - Наманган шаҳрининг ижтимоий-иқтисодий геоахборот мониторинг ва рақамли бошқарув тизими билан танишар экан, энг катта масала жиноятчиликни камайтиришга эришиш эканини таъкидлади.\nПрезидент вилоятдаги ёшлар ва жиноятга мойил қатламни секторлар томонидан назоратга олиш ва шу орқали жиноятчиликни жиловлаш бўйича ҳали тизимли ишлар қилинмаётганига эътибор қаратди. Ички ишлар вазирлиги, Миллий гвардия, Бош прокуратура мутасаддиларига маҳаллаларда тинчликни таъминлашга тўсқинлиқ қилаётган омилларни ўрганиш, секторлар ишлаши учун қонунчиликка тегишли меъёрларни киритиш юзасидан топшириқлар берилди.


Лайкомания – хатарли касаллик – .:: Xadicha.uz\nЛайкомания XXI ахборот-технологиялар асрида жуда долзарб масалалардан бўлган ва ёшлар орасида авж олган касалликдир Ҳа-ҳа, буни касаллик деб атадим. Бу касаллик тумов каби иситма, бош оғриғи каби инсонда кўриниб турмайди. У онгни касал қилади.\nҲар бир касаллик, шу жумладан, «Лайкомания»нинг ҳам келиб чиқиш сабаблари бор. Қуйидагилар «лайк»ка вос-вос бўлишнинг бирламчи белгилари ҳисобланади: ижтимоий тармоқларга қарамлик-қуллик, реал ҳаётдан узоқлашиш, ҳар қандай «ғаройибот», масалан, ўлиб ётган калтакесак билан ҳам суратга тушиш ва энг асосийлари — «виртуал авторитет» ҳамда машҳурликка интилиш…\nБошқача айтганда, Роналду ёки Мессининг ижтимоий тармоқларда миллионлаб обуначилари бор, уларнинг биргина «селфи»си ёки ҳар қандай маза-бемаза гаплари учун сон-саноқсиз «лайклар» ёғилади. Чунки улар реал ҳаётда ҳам таниқли, чин маънода «юлдуз». Юксак истеъдоди, санъати билан эришган бунга. Бироқ,ижтимоий тармоқлар ва «лайк»лар қудрати иқтидорсиз, ҳақиқий дунёда эътиборсиз қолган кишиларни ҳам машҳурлик васвасасига солиб қўяяпти. «Хасталик» тобора пандемия, яъни оммавий тус олаяпти.\n«Лайкомания» вируси ҳақида биринчи бўлиб рус патриархи Кирилл гапирди. «Кўпчилик ёшларнинг «лайк» учун ҳар қандай тентакликдан тап тортмаётгани — замонавий жамиятнинг энг катта муаммоларидан бирига айланди. Умуман, ижтимоий тармоқларда ҳақиқий касаллик тарқалган. Одамлар кимдир — «э, боплапсан» деган маънода белги қўйишлари учун ҳатто, ўз жонига қасд қилишгача етиб боряпти», деди патриарх. Унинг қўшимча қилишича, кейинги йилларда бу ҳаётда «лайк» тўплашдан бошқа «фазилат»ни кўрмайдиган, мабодо етарлича йиға олмаса, буни — ўзи учун дунёдаги энг катта «фожиа» деб биладиган ёшлар тоифаси шаклланди.\nҲақиқатда, бугун шер билан «селфи» тушиб, кейин унга ем бўлаётганлар ҳам, ўша лаънати «Кўк кит» ўйини қурбонлари ҳам, ўзини эшикка скотчлаб, кейин уни тармоққа жойлаётганлар ҳам, аслида мана шу тоифа вакиллари — «лайкомания»га чалинган беморлар, ҳақиқий ҳаётда ҳеч нарсага эриша олмаган интернет қуллари, чин маънода хаста одамлардир.\nУларга тез ёрдам керак. Вакцина керак. Зудлик билан. Реал ҳаёт билан виртуал ҳаёт фарқини англаб етишига кўмаклашиш зарур. Акс ҳолда «пандемия» мен билан сизни ҳам аямайди, фарзандларимиз онгига чанг солади, жамиятда ҳақиқий инсонлар эмас, «қуллар» етишиб чиқаверади… «Машҳур», «авторитет» зомбилар кўпаяверади!.\n www.xabardor.uz сайтидан Ўткир Қаламтебратарнинг «Лайкомания» пандемияси ёхуд «ёқди» тугмасини босиш шарт эмас…» номли мақоласидан олинди.\nиллат лайкомания\t2018-03-22


Фотогалерея: дунёнинг энг экстремал меҳмонхоналари - Daryo\n15:30, 25.06.2016 15758\nФотогалерея: дунёнинг энг экстремал меҳмонхоналари\nДунёда шундай меҳмонхоналар борки, уларда фақат экстремал саргузашт ишқибозларигина тунаб қола олади. Қуйидаги фотожамланмадан ана шундай муассасалар ўрин олган.\nБир қарашда ярим вайрона кулбага ўхшаб турган бино аслида беш юлдузли меҳмонхонадир. ЖАРнинг суд пойтахти Блумфонтейн яқинида жойлашган муассасанинг шиори — «Дунёдаги ягона поли қиздирилувчи хароба».\nГаражга ўхшаб турган хоналардаги шароит ҳам шунга яраша: мебель ва техника минимал даражада, ҳожатхона — кўчада. Овқат анъанавий африкача ўчоқда пиширилади.\nБундай гаражнинг биттасида тунаб қолиш учун сайёҳ 75 доллар тўлашига тўғри келади. Нонушта 10 доллар туради. Меҳмонхона ҳудудида бепул Wi-Fi ва спа-марказлар бор.\nБу меҳмонхона эса мижозларга юқорисидагиданам қизиқроқ саргузаштни таклиф қилади — гаражда эмас, канализация қувурида ётиб қолиш.\nАвстрияда жойлашган меҳмонхона тежамкор туристлар ва очиқ осмон остидаги ҳаёт шинавандаларига мўлжалланган. Хона вазифасини бажарувчи қувур диаметри — 2 метр. Деразалар шифтда жойлашган. Хонага фақат битта ётоқ жойи сиғади.\nВиктория асри қамоқхонаси биносида ташкил этилган муассасада бир кеча тунаб қолиш нархи — 125 фунт стерлинг.\nГерманиянинг Alcatraz меҳмонхонаси ҳам қамоқ шаклидадир. Унинг юқоридаги рақобатчисидан асосий фарқи нархидадир — бу ерда 50 евро эвазига қолиш мумкин.\nБундан ташқари, Alcatraz’да танлов каттароқ: мижозлар қамоқхона камераси шаклидаги хоналарни ёки барча қулайликларга эга стандарт хоналарни танлаши мумкин.\nБостондаги Чарльз-Стрит қамоқхонаси ўзининг «меҳмонлари» — жамоат арбоби Малкольм Икс, италиялик анархистлар Сакко ва Ванцетти билан машҳур. Бугун бинода дунёнинг энг шинам меҳмонхоналаридан бири жойлашган.\nМеҳмонхонада бир кеча туриш учун ташрифчи 550 сарф қилишига тўғри келади.\nЯна бир қизиқ факт шундаки, бир пайтлар қамоқхона бўлган бинонинг бугунги номи Liberty — озодлик.\nВьетнамдаги Crazy House меҳмонхонаси эса бир пайтлар жиннихона бўлган. Ундаги икки ўринли хоналар 30 долларга таклиф қилинади.\nБино меъмори — Вьетнам компартияси собиқ бош котибининг қизи Данг Вьет Нга.\nБерлинда жойлашган Propeller Island City Lodge меҳмонхонаси янада қўрқинчлироқ концепцияга эга — унинг ташрифчилари тобутда тунаб қолиши мумкин.\nМеҳмонхона Жюль Верннинг Propeller Island романи шарафига шундай номланган.\nТобут — Propeller Island City Lodge мижозларига таклиф этиладиган ягона «қулайлик» эмас. Айтайлик, ўткир ҳиссиёт ишқибозлари гильотина остида ёки шер қафасида тунаб қолиши мумкин. Тўғри, улар ҳақиқий эмас — қафас ичида шер йўқ, гильотина эса тегишли шакл берилган чироқдан бошқа нарса эмас.\n14:58 Бугун 0\n14:48 Бугун 217\n14:37 Бугун 778\n14:16 Бугун 1629\n07:34, 17.10.2021 76034\n22:19, 17.10.2021 77363\n19:20, 17.10.2021 64356\n13:49, 16.10.2021 60938


Иш ўрни йўқ ярмаркалар…\n...та иш ўрни яратилди. Ярмаркада 90 нафар фуқаролар ишли бўлди. Юзта корхона-ташкилотлар 200 ёки 300 та бўш иш ўринлари билан қатнашди. Касб-ҳунар коллежлари битирувчиларининг юз фоиз бандлиги таъминланди.\nБу рақамларни бирорта ижтимоий тармоқ ёки газета-журналдан излаб ўтирманг. Чунки, булар шунчаки жимжимали, расмиятчилик учун айтилган маълумотлар. Афсуски, кўпчилигимиз шунақа сохта маълумотларга ўзимизни ишонтиришга ўрганиб қолганмиз. Секин-аста бунақа кўзбўямачиликка чек қўйиляпти, дейишингиз мумкин. Аммо, бу борада ҳам хулоса қилишга шошмаган маъқул.\nЯқинда коллеж битирувчисининг отаси фарзандининг бир даста ҳужжатларини олиб келди. Айтишича, таълим муассасасидан бериб юборишибди. Фарзандини ишга олишимиз тўғрисида шартнома қилишимизни сўради. "Биз фарзандингизни ишга ололмаймиз, штатлар жадвали йил бошида тасдиқланган. Қолаверса, боланинг мутахассислиги тўғри келмаяпти", деб ётиғи билан тушунтирдик.\n– Ҳаммасини тушунаман, келинг, овора қилманг. Ишга олмасангиз ҳам майли, шартнома қилиб берсангиз бўлди. Фарзандим курсдошларининг ёнида хижолат бўлмасин, – деб ўзи хижолат тортди.\nШу ўринда аччиқ саволлар юзага келади. Хўш, бу иши билан ота фарзандига яхшилик қиляптими ёки ўзини ўзи алдаяптими? Айнан мана шундай ҳолатлар юқорида айтилган юзлаб, минглаб иш ўринларининг "пайдо" бўлишига замин яратмаяптими?\nБундан ташқари, ота фарзандининг ҳужжатларини олиб, ташкилотма-ташкилот иш излаб юриши қайси мантиққа тўғри келади? Умуман, бунақа ҳужжатни ўқувчининг қўлига беришга коллеж маъмуриятининг ҳаққи борми? Шубҳасиз, йўқ. Буни ота-она ҳам яхши билади, таълим муассасаси ҳам. Афсуски, икки томон ҳам бунга кўниккан.\nЎша ўқувчининг қўлига "ўзингга ўзинг иш топ", деб ҳужжатларни тутқазган гуруҳ раҳбари ташкилотга келди. Аввалига у ҳам эски гапни такрорлади: "Шартнома қилиб беринг, отаси ҳам рози. Яхши ўқийди, институтга ўқишга кирса, муаммо бўлмайди", деди.\nГуруҳ раҳбарига била туриб боланинг келажаги билан ўйнашаётганини эслатдик. Ўқувчининг отасига "иш топ", деб ҳужжатларни тутқазгани аслида катта хато эканини тушунтирдик. Шундан сўнг у юрагини очди: "Тушунинг, менга ҳам осонмас, гуруҳ раҳбарларининг мажбурияти бор. Ўқувчиларимиз бандлиги таъминлангани тўғрисида ҳисобот беришимиз керак..."\nДарҳақиқат, ўша коллеж маъмурияти бу ўқувчини сўралган жойларга ишга жойлашди, деб маълумот беради. Афсуски, бунақа "тизим" аллақачон амалда. Аксарият коллеж битирувчиларини фермер хўжаликларига ишчи сифатида "қабул қиламизу" унинг тақдири билан эртага ишимиз йўқ. Хўжалик раиси фарзандини ишлатмагани учун ота-она ҳам дардини бировга айтолмайди. Чунки, шу келишувга у олдиндан рози бўлган.\nБундан ташқари, аксарият ҳолатда анъанага айланган бўш иш ўринлари ярмаркаларини ҳам расмиятчилик учун ўтказишга одатланиб қолдик. Кўпинча бўш иш ўрни сифатида таклиф этилаётган ходимнинг маоши жуда паст кўрсатилади ёки ҳақиқатан ҳам шундай. Табиийки, ишсиз фуқаро бундай вазиятда ёлланма ишчиликни афзал билади. Яъни, талаб ва таклиф бир-бирига мувофиқ келмайди.\nШирин ёлғон ҳеч кимга керакмас. Келинг, ишга жойлаштирдик, бандлиги таъминланди, каби сохта маълумотлардан тийилайлик. Коллеж битирувчисини сўраладиган муддатдагина ишли бўлганидан наф йўқ. Бу эртага яна ишсизлар сонининг ортишига замин яратади. Ундан кўра, битирувчи амалда бирор касб ёки ҳунар эгаси бўлсин. Имтиёзли кредит олиб, ўз бизнесини бошласин. Вақт йўқотмай, дурадгоргами, сартарошгами шогирд тушсин. Ҳеч бўлмаганда, аниқ ҳолатни ҳис этиб, ҳаракат қилсин.\nХўш, сиз фарзандингизнинг ишга жойлашмай, ишдан ҳайдалишига розимисиз?


«Тошкентдаги қурилишлар жуда катта миқдорда қум ва чангнинг пайдо бўлишига сабаб бўлмоқда» - «Ўзгидромет»\n09:17 / 03.06.2021\n“Ўзгидромет” Ўзбекистонда тез-тез кузатилаётган қум бўронлари пайдо бўлишининг сабабларини тушунтирди.\n“Барчага яхши маълумки, кучли жала ёмғирлари кузатилганда тоғолди ва тоғли ҳудудларда сел тошқинлари вужудга келади. Чангли бўрон – бу атмосфера ҳодисаси бўлиб, Ер юзидан катта миқдордаги қум ва чангларнинг кучли шамол таъсирида кўтарилишидир. Бизнинг ҳудудимизда бундай жараёнлар кўпинча баҳорда ва ёзнинг бошида ривожланади”, дейилади маълумотда.\nҚайд этилишича, Ўзбекистон, шунингдек Марказий Осиёнинг барча ҳудудлари учун чангли бўрон жуда тез-тез учрайдиган ҳодисадир. Кўпинча бундай ҳодисалар қурғоқчил жойларда - чўл ва ярим чўл ҳудудларда содир бўлади.\nЖорий йилнинг май ойида Ўзбекистон ҳудуди бўйича бир нечта чангли бўрон ҳодисалари кузатилди. Тошкентда ҳам 29 май куни шиддатли кучли шамол ҳисобига чангли бўрон кузатилди.\n“Тошкент қурғоқчил ҳудуд деб ҳисобланмайди, лекин сўнгги йилларда Ўзбекистонда ва Тошкент шаҳрида жадал суръатлар билан олиб борилаётган қурилишлар жуда катта миқдордаги қум ва чангнинг пайдо бўлишига сабаб бўлмоқда, улар ҳатто кучсиз шамол эсганда ҳам ҳавога кўтарилади”, дейилади “Ўзгидромет” хабарида.\nБилдирилишича, Қўшработ (Самарқанд вилояти) метеостанциясида соат тахминан 15:18ларда шимоли-ғарбдан кучли шамол бошланиб, 20 м/с гача етган, шунинг оқибатида қумли бўрон кўтарилган ва тахминан 16:20ларда тинган.


Давлатшоҳ Самарқандий (тахминан 1435-1495)\nXV асрнинг кўзга кўринган адабиётшунос олимларидан бири Давлатшоҳ ибн Алоуддавла Бахтишоҳ ал-Розий ас-Самарқандийдир. Унинг таржимаи ҳолига оид маълумотлар жуда кам бўлиб, "Тазкирот ун-шуаро" ("Шоирлар тазкираси") асарида келтирилган баъзи бир маълумотларга қараганда, у йирик ҳарбий хизматчи ва давлат арбоби оиласида туғилган.\nДавлатшоҳнинг туғилган вақти маълум бўлмасада, ўзининг "Тазкират уш-шуаро" асарини 50 ёшга кирганида ёза бошлаганини маъ¬лум қилади. Бизга эса асар 1486 йили ёзиб тугатилгани маълум. Агар бу катта ва муҳим асарни ёзиш учун камида 2-3 йил вақт сарфлаган деб тахмин қилинганда, Давлатшоҳ тахминан 1435-1436 йилларда туғилган бўлиб чиқади.\nДавлатшоҳ Самарқандий ёшлигидан илмга қизиқиб, ўз даврининг кўзга кўринган олими, фақиҳ ва шоир Хожа Жалолуддин Фазлуллоҳ Абу-л-Лайсийдан таълим олган. Лекин 1480 йилларга қадар илмий ёки адабий фаолият билан шуғулланмаган, балки сарой хизмати ва ҳарбий ишларга жалб қилинган, Шоҳрух ва Султон Ҳусайн Бойқаронинг кўпгина ҳарбий юришларида иштирок этган. У сўнгга марта Султон Бойқаро билан Султон Маҳмуд (Ҳисори шодмон ва Бадахшон ҳокими) ўртасида Чакмансарой (Афғонистоннинг Андхой вилоятида жойлашган манзил) да бўлган жангда қатнашган. Бу жанг, Хондамирнинг маълумотларига қараганда, 875/1471 йилда содир бўлган. Давлатшоҳ Самарқандий 60 йилга яқин умр кўриб, 1495 йили вафот этган.\nТазкирада VII-XV асрларда яшаб ижод этган 155 шоир ҳақида қисқача, лекин ниҳоятда қимматли маълумотлар келтирилган. Тўғри, ҳар қандай илмий асарда бўлгани каби, Давлатшоҳ Самарқандий тазкираси ҳам айрим жузъий камчиликлардан холи эмас. Масалан, айрим ҳолларда саналар, у ёки бу шоирнинг туғилган жойи нотўғри берилган, айрим ҳолларда келтирилган маълумотлар чалкашиб кетган. Шунга қарамай асарнинг ижобий томонлари кўп. Бу асар жуда катта давр - қарийб саккиз юз йил мобайнида Эрон ва Марказий Осиёда яшаб ижод этган шоир ва адиблар фаолиятини тадқиқ қабзасига олган.\n"Тазкират уш-шуаро" ёки "Тазкираи Давлатшохий" муқаддима, хотима ва етти қисм (табақа) дан иборат.\nМуқаддимада асарнинг ёзилиш сабаблари, VII-X асрнинг биринчи ярмида яшаб ўтган араб шоирлардан Лабид (VII аср), Абу Нувос (вафоти таҳ 814), Абу Таййиб ал Мутанаббий (вафоти-963), Абу Аьло ал-Мааррий (973-1058) ва бошқалар ҳақида маълумот келтирилган.\nБиринчи ва иккинчи қисм X-XI асрларда Эрон ва Марказий Осиёда яшаб ўтган 21 йирик шоирнинг қисқача таржимаи холи ва ижодига бағишланган.\nУчинчи, тўртинчи ва бешинчи қисмларда Хоразмшоҳлар - Ануштегинийлар (1077-1231), Элхонийлар (1258-1349) ва Музаффарийлар (1315-1393) замонида ижод этган 54 шоир ҳақида маълумот бор.\nХотимада эса мазкур тазкира муаллифи билан замондош машҳур алломалар Абдураҳмон Жомий, Алишер Навоий, Хожа Афзалиддин Муҳаммад, Амир Аҳмад Сухайлий, Хожа Шаҳобиддин Абдуллоҳ Марварид ҳамда Хожа Осафий ҳақида маълумотлар келти¬рилган.\nДавлатшоҳ Самарқандий тазкирасида жамланган шоирларнинг асарлари шарқ мумтоз адабиётининг умумий йўналиши, унинг тараққиёт йўллари, Шарқ шеъриятида кенг қўлланилган рубоий, қасида, разал, ҳажв жанрларининг пайдо бўлиши ва такомиллашуви, тарсиъ, тажнис, таржиъбанд, мураббаъ сингари шеърий шаклларни ўрганиш ҳамда тадқиқ этишда муҳим роль ўйнайди. Қолаверса, улар орасида Жавҳарий Заргар, Хожа Қирмоний, Жалол Табиб, Хожа Исматулло Бухорий, Аминиддин Нузулободий сингари достончилик жанрининг етук намояндалари, назм ва насрга оид "Таржимон ал-балора" ("Нотиқликни тушунтириб берувчи китоб") асари би¬лан машҳур Фаррухий (вафоти-таҳ 1037-1038), "Чаҳор мақола" китоби билан шуҳрат топган Низомий Арузий Самарқандий (XII аср), форс тилининг шарҳли луғатини тузган Қатрон ибн Мансур Термизий (XII аср), "Ҳадоиқ ас-сеҳр" ("Сеҳр боғлари") асари би¬лан ном таратган хоразмлик Рашидиддин Ватвот (1088-1182), "Нигористон" асари муаллифи Муиниддин Жувайний, "Шабистони хаёл" китоби муаллифи Яҳё Себак Нишопурий, "Жавоҳир ул-асрор" ("Сирлар жавоҳири") асарини бутун Шарққа манзур эта олган Шайх Озарий (1382-1462), мусиқа илмининг машҳур намояндаларидан Соҳиб Балхий, хат ва хаттотлик илмининг пири Симий Нишопурий ҳам борки, булар ижоди мумтоз адабиёт ҳамда Ўрта аср Шарқ фани тараққиёти тарихида муҳим ўрин эгаллайди.\nКитобда таърифи келтирилган шоирлардан аксарияти даврининг малик уш-шуароси бўлган. Уларнинг қарийб ҳаммаси охир-окибатда таъмагир ва ҳасадчи, иғвогарлар маскани - шоҳлар саройини тарк этганлар. Авҳадиддин Анварий (XII аср), Рашидиддин Ватвот, Бухорода муламмаҳ (бир шеърни икки тилда ёзиш) анъанасини бошлаб берган, ҳажв жанри ривожига улкан ҳисса қўшган Хожа Исматулло Бухорий (1365-1426) ана шундай шоирлар жумласидандир.\nТазкирада жаҳонга машҳур файласуф шоир ва олим Носир Хусрав (1004-1088), Шарқ мумтоз шеърияти даҳоларидан ва мусиқашунос Хусрав Деҳлавий (1253-1325), шоир ва йирик тарихчи олим Фаҳриддин Банокатий (вафоти - 1329), Камол Хўжандий (1318-1401), Абдураҳмон Жомий, Алишер Навоий билан бирга меҳнаткаш халқ орасидан чиққан нозимлар ҳам қайд этилади. Асли деҳқон табақасидан, Низомий Ганжавийнинг "Маҳзан ул-асрор"ига минг байтдан иборат жавоб ёзган Жамолиддин ибн Жаъфар Фарраҳоний; бир умр қўш қўшиб, деҳқончилик каштан, шеърни кетмон дастасига битиб юрган кўҳистонлик Муҳаммад Ҳисомиддин; авом ун-нос (оддий халқ)дан чиқиб, шоирлик, хаттотлик ва наққошликда номи чиқарган Симий Нишопурий; бўйра тўқиб кун кечирган самарқандлик Бисотий ҳақидаги маълумотлар шулар жумласига киради.\nДавлатшоҳ Самарқандий асарининг яна бир фазилати унда айрим муҳим тарихий воқеалар баёнининг ҳам келтирилганидир. Чунончи, Марказий Осиё, Афғонистон, Эрон халқларининг султон Жалолиддин Мангуберди (Мангибурни) бошчилигида 1221-1232 йиллари муғул босқинчиларига қарши олиб борган кураши тарихидан айрим лавҳалар; 1337 йили Хуросонда бўлган сарбадорлар қўзғолони ҳамда шу қўзғолон натижаси ўлароқ Хуросоннинг каттагина қисмида бунёд топган сарбадорлар давлатининг (1337-1381) қисқача тарихи ҳам асарда акс эттирилган. Шунингдек, китобда келтирилган Хуросон ва Марка¬зий Осиё жанубий қисмининг XV аср 40-йилларидаги сиёсий ҳаёти билан боғлиқ тафсилотлар, йирик тарихий шахслар - вазир ва олим Низомулмулк, улуғ шоир ва олим Умар Ҳайём, исмоилийлар тариқати асосичиси Ҳасан Саббоҳ буюк мунажжим Мирзо Улуғбек ҳаётига оид воқеалар ҳам алоҳида қимматга эга.\nДавлатшоҳ Самарқандийнинг мазкур тазкираси жамоатчилик эътиборини кўпдан бери тортиб келмоқда. 1819 йилдан буён асарнинг айрим парчалари Россияда (В. А Жуковский ва Ф. Эрдман), Францияда (Сильвестр де Саси), Англияда (Э. Броун ва А Фалько-нер), Туркияда (Фахим Сулаймон афанди), Германияда (Хаммер) ҳамда Голландияда чоп этилган. Унинг тўла матни 1887 йили Бомбейда Мирза Муҳаммад, 1901 йили Лондонда Э. Броун ва 1958 йили Теҳронда Хожи Муҳаммад Рамазоний томонидан нашр этилган.\n1900 йили биринчи бор Хивада Муҳаммад Рафе томонидан эски ўзбек тилига (Хоразм шевасида) ағдарилди. 1967 йили Б. Аҳмедов "Тазкират уш-шуаро" тазкирасидан Марказий Осиё ва хуросонлик 32 ва 1981 йили 50 дан ортиқ шоир ҳаёти ҳамда ижодига оид айрим парчаларни ўзбек тилига таржима қилиб, "Давлатшоҳ Самарқандий" номли китобига илова қилган. Холбуки, бу катта асарни атрофлича илмий тадқиқ қилиб, ўзбек тилига ўгириб, кенг китобхонлар оммасига тақдим этиш бугунги олимларимиз олдида турган муҳим вазифалардан биридир.


Қадим замонда Хон ҳазратнинг қизларидан бири шол касалига йўлиқади. У саройдаги табибларини йиғиб сўрайди:\n- Ким қизимга шифо бера олади?\nТабиблардан жавоб бўлмагач, хон ғазабланади:\n- Кимда-ким даво йўлини топиб бера олмаса, улардан воз кечаман!\nТабиблар ўйланиб қолишади. Аниқ бир қарорга келолмаган нажоткорларнинг ишдан бўшашига кўзи етиб қолади.\nШундай кунларнинг бирида Қашқар вилоятидан келган бир табиб хон ҳузурига борибди.\n- Олампаноҳ, бир қошиқ қонимдан ўтинг, сизга маслаҳатим бор. Қашқар вилоятида "Қумшайдо" деган жой бор. Унинг тупроғи минг дардга даво. Агар олиб келиниб, қумга маликанинг оёқлари кўмилса, қизингиз албатта, шифо топади...\nХон табибнинг маслаҳатига амал қилиб, қирқта туяга ем-хашак, хизматкорларга озиқ-овқат юклаб, табибни бошлиқ этиб тайинлаб сафарга жўнатибди.\nТабиб карвонни қум бор ерга бошлаб борибди ва жой эгаларини рози қилиб, туяларига қум юклаб, яна ортига қайтибди. Йўл олис, учраган карвон саройларда тунаб, машаққатларга дучор бўлишибди. Карвон Шаҳрихоннинг бир маҳалласига етганида чопар келиб, хоннинг қизи қазо қилганини хабар қилибди.\nХон чопарга карвон қаерга келган бўлса, қумни ўша жойга тўкиб, дон юклаб келишга фармон берган эди. Туялардан бири эса йўлда чўлоқ бўлиб қолиб, жон берибди, қолган ўттиз тўққиз туя тўрвасидаги қум Сегаза маҳалласига тўкилибди.\nШундан буён уч маҳалла ўртасига шифобахш кум тўкилган жой - "Сегазақум" деб номланиб, йиллар давомида ушбу тупроқдан одамлар дардларига шифо топиб келар экан.


Тожикистон Президенти Имомали Раҳмонов Тожикистон қамоқхоналаридаги 17 нафар Афғонистон фуқаросини амнистия қилди.\n03 март 2021, Тошкент вақти: 22:22\nРаҳмонов шу ҳақдаги хужжатни кеча имзолаган. Афғонистонликлар Тожикистон давлат чегарасини бузганлик айби билан озодликдан маҳрум этилганлар. Одатда Тожикистонда бундай айблов наркотик контрабандачиларига нисбатан ишлатилади.\nТожикистон Адлия вазири Алихон Раҳмонов амнистия қилинганлар ноқонуний наркотиклар савдосига алоқадор шахслар бўлгани ҳақидаги иддаоларни рад этди. Тожикистонда амнистия қилинганлар Афғонистон ҳукуматига топширилади.


Танқидга жавоб: «Ўзагросуғурта» ўз фаолияти билан боғлиқ ҳар қандай мурожаатни кўриб чиқиш учун доимо очиқ»\nKun.uz сайтида «Турли текширувчилар учун одамлар «соғин сигир»ми? Ургутдаги уч воқеа» сарлавҳаси остида танқидий материал эълон қилинган эди. Унда, жумладан, Ургутдаги маҳаллалардан бирига бориб, аслида ихтиёрий иш бўлган уй-жой ва чорва молларини суғурта қилишни мажбурий деб одамларни чалғитиб юрган бир суғурта ходими билан бўлган воқеа ҳам келтирилган эди.\nУшбу мақолада тасвирланган ҳолат юзасидан «Ўзагросуғурта» АЖ муносабат билдирди.\n«Ўзагросуғурта» акциядорлик жамиятининг блогер Ғайрат Йўлдош муаллифлигида 2019 йил 16 декабрь куни Kun.uz сайти орқали «Турли текширувчилар учун одамлар «соғин сигир»ми? Ургутдаги уч воқеа» сарлавҳаси остидаги мақоласи эълон қилинганидан сўнг «Ўзагросуғурта» АЖ бошқаруви раиси томонидан ҳолатни тезкор ўрганиш, аниқлик киритиш ва тегишли тартибда таъсир чораларини қўллаш бўйича ишчи гуруҳ ташкил этилди.\n2019 йил 17 декабрда «Ўзагросуғурта» АЖ Самарқанд вилояти филиали бошқарувчиси А.Болиев бошчилигида воқеа жойига бориб ўрганилди.\n«Ўзагросуғурта» АЖ Ургут тумани бўлинмаси суғурта агентлари Ортиқжон Абдурашидов ва Мафтуна Мелиқулованинг хатти-ҳаракатларига ойдинлик киритиш мақсадида «Жайратепа» маҳалласида фуқаролар билан учрашув ташкил этилди.\nПолис сотиб олган Р.Баҳриев ва С.Набиевнинг билдиришича, улар 2019 йил 30 ноябрь куни 40 минг сўм эвазига мол-мулкини туман «Ўзагросуғурта» бўлинмаси ходимлари томонидан ўз ихтиёрига кўра суғурта қилишган.\nБундан ташқари, «Жайратепа» МФЙ раиси Х.Аҳмедов шу вақтга қадар маҳалла фуқароларидан мажбурий суғурта бўйича ҳеч қандай шикоят ёки мурожаат келиб тушмаганини маълум қилди.\nУчрашув якунида маҳалла фуқароларига мажбурий ва ихтиёрий суғурта турлари, соҳага оид қонунчилик юзасидан маълумот берилди.\n«Ўзагросуғурта» АЖ бошқаруви блогер Ғайрат Йўлдош илгари сурган масалаларни кескин рад этишдан йироқ. Дарҳақиқат, бугунги кунда Ўзбекистон суғурта бозорида кадрлар муаммоси мавжуд ва бу камчиликлар Давлатимиз раҳбарининг 2019 йил 2 августдаги «Ўзбекистон Республикасининг суғурта бозорини ислоҳ қилиш ва унинг жадал ривожланишини таъминлаш чора-тадбирлари тўғрисида»ги ПҚ-4412-сонли қарорида ҳам алоҳида таъкидланган.\nХусусан, суғурта бозори мутахассисларини тайёрлаш, қайта тайёрлаш ва уларнинг малакасини ошириш тизимини такомиллаштириш, суғурта соҳасида таълим беришнинг замонавий усулларини қўллаш, илмий-тадқиқот фаолиятини рағбатлантириш борасида сўз боргани шулар жумласидандир.\nҲозирги пайтда «Ўзагросуғурта» АЖ тизимида 2 минг нафарга яқин суғурта агентлари фаолият юритмоқда. «Ўзагросуғурта» АЖ кадрлар салоҳиятини ошириш борасида қатор ишларни амалга оширмоқда. Масол учун, ушбу масала бўйича Россия, Чехия, Германия, Буюк Британия, Хитой сингари давлатлар билан ҳамкорликни ривожлантиришга эътибор қаратилмоқда. Бундан ташқари, жамият қошида ўқув маркази фаолияти йўлга қўйилиб, дарсларга республика олий ўқув юртларининг профессор ўқитувчилари жалб этилмоқда. Шунингдек, тизимдаги тажрибали кадрларни бошқа оқсаётган ҳудудларга юбориш ҳам кадрлар малакаси ошишига хизмат қилмоқда.\nШу кунга қадар, мазкур мақолада таъкидланган чорва ҳайвонлари суғуртаси бўйича «Ўзагросуғурта» АЖ мутахассислари томонидан босма нашрлар ва интернет сайтларида қатор материаллар чоп этилди.\n«Ўзагросуғурта» акциядорлик жамияти блогер Ғайрат Йўлдошнинг соҳага оид муаммоларни ёритишдаги фаоллигини қадрлайди ва миннатдорчилик билдиради. Жамият фаолияти билан боғлиқ ҳар қандай мурожаатларни кўриб чиқишга доимо очиқлигини маълум қилади», — дейилади «Ўзагросуғурта» АЖ ахборот хизмати муносабатида.


Паралимпия ўйинларида Афғонистон байроғи бирдамлик белгиси сифатида кўтарилади | Qalampir.uz\nПаралимпия ўйинларида Афғонистон байроғи бирдамлик белгиси сифатида кўтарилади\nСпорт\t23 Август 20:44 9066\nПаралимпия ўйинларининг очилиш маросимида бирдамлик белгиси сифатида Афғонистон байроғи кўтарилади. Бу ҳақда Халқаро паралимпия қўмитаси президенти Эндрю Парсонс маълум қилди.\n“Жорий йилнинг 25 августидан 5 сентябрига қадар ўтказиладиган Токио-2020 Паралимпия ўйинларининг очилиш маросимида Афғонистон байроғи бирдамлик рамзи сифатида кўтарилади. Чунки мамлакат спортчилари мусобақада қатнаша олмайди”, дейди Парсонс.\n“Kiodo” нашрининг хабарига кўра, Афғонистон байроғини Паралимпиаданинг очилиш маросимида БМТ Қочқинлар ишлари бўйича Олий комиссарлиги вакили олиб юради.\nАввалроқ, Паралимпия ўйинлари ташкилий қўмитасининг ижрочи директори Тоширо Муто Афғонистон терма жамоаси мамлакатдаги мураккаб вазият туфайли мусобақада қатнашмаслигини айтиб ўтганди.\nАфғонистон АҚШ Толибон Токио-2020 Паралимпия ўйинлари Эндрю Парсонс\n20 Сентябрь 13:55 44181\n19 Сентябрь 11:57 40849\n19 Сентябрь 18:13 39047\n19 Сентябрь 16:53 26556


Бу сурат Тошкент ислом университети расмий сайтидан олинди\n20 июндан Ўзбекистондаги барча ўрта махсус ва олий таълим масканлари қатори исломий билим юртларида ҳам қабул комиссиялари иш бошлади. Ўзбекистонда Исломдан илм берувчи жами 10 та даргоҳ бор ва уларда 1 талабалик ўрнига ҳар йили камида 10-15 тадан талабгор ҳужжат топширади. Бундан ташқари, талабгор билим юрти жойлашган вилоятда доимий яшаши лозим.\nТалабгор кўп, рухсат йўқ\n2015-2016 йилги ўқув йилига қабул арафасида қатор мадрасалар ва бу мадарасаларда илм олиш истагидан бўлган талабголардан олинган маълумотга кўра, бу йил ҳам талаба учун ажратилган квоталар қарийб ўзгаришсиз қолмоқда.\nЖумладан, Тошкент шаҳридаги “Ҳадичаи кубро” ва Бухоро шаҳридаги "Жўйбори калон" аёл-қизлар билим юртларида 1 талаба ўрни учун ҳар йили камида 10 -15 нафардан талабгор ҳужжат топишириши айтилди.\n“Ҳадичаи кубро”га бу йил 20 аёл-қиз, Бухоро шаҳридаги "Жўйбори калон" билим юртига эса 16 аёл-қиз қабул қилинади.\n“Имтиҳонлар 13 июль куни бўлади. Она-тилидан диктант, адабиётдан, тарих, чет тили ҳамда маънавият асослари фанларидан тест топширишади. Бизда бу йил 20 та талаба олинади. Битта ўринга ўтган йили 10 тадан талабгор ҳужжат топширган”, деди, жумладан, “Ҳадичаи кубро” мадрасасининг бу йилги қабулга оид саволларга жавоб берган ходими.\nШунингдек, республиканинг бошқа вилоятларидаги ўрта махсус исломий билим юртларида ўқишни истовчилар ҳам кўплиги, аммо талабалик ўрни озлигидан ишкоятлар бор.\nНукус шаҳридаги "Муҳаммад ал-Беруний" номли исломий билим юртидан олинган жавобларга кўра, Қорақалпоғистон республикасидаги ягона диний билим юртига 24 талаба қабул қилинади ва бу билим юртига фақат қорақарпоғистонликлар олинади.\n“Ўзимизда талаб катта, шунинг учун фақат ўзимидаги талабгорларнинг ҳужжатини қабул қилиш ҳақида кўрсатма бор. Бизга квота белгиланади юқоридан ва биз фақат ўша квота доирасида одам олишимиз керак. Тўғри, талабгор кўп. Лекин, квотани ошириш-оширмасликни фақат юқоридагилар ҳал қилади, бизнинг бунга алоқамиз йўқ”, деди билим юртининг ўзини таништирмаган ходими.\nРухсат бор, эҳтиёж йўқ\nРеспубликадаги диний таълим масканларларида талабалик ўрнини ошириш мумкинми, деган саволга эса Ўзбекистон мусулмолари диний идораси раҳбарияти “бунга эҳтиёж йўқ” мазмунида жавоб берган.\nМусулмонлар диний идораси раиси ўринбосари шайх Абдулазиз Мансур бироз муқаддам бу жавобни изоҳлаган ва бундан ташқари, республикада мавжуд барча билим юртлари ва улардаги талабалик ўрни ҳақида ҳам маълумот берган.\nҚуйида ушбу суҳбатни тинглашингиз мумкин:\nАбдулазиз Мансур билан Ўзбекистондаги исломий билим юртлар ҳақида суҳбат\n10 та даргоҳда 250 илм толиби\nЎзбекистон мусулмонлари идораси тизимида битта олий таълим маскани - Тошкент Ислом институти ёки Олий Маҳат ҳамда 9 та ўрта махсус таълим муассасаларига тенглаштирилган мадраса бор.\nБундан ташқари, республикада “Имом ал-Бухорий” номидаги имомларни қайта тайёрловчи 1 та марказ ҳам бор.\nБу мадрасаларнинг аксарияти 1991 йилдан кейин очилган мадрасалардир.\nЖумладан, Ўзбекистондаги энг йирик ва нуфузли саналган Тошкентдаги "Кўкалдош" мадрасаси 1999 йилда иш бошлаган. Расмий манбаларда бу мадрасада 100 га яқин талаба таълим олиши айтилади.\n1 ўринга 10-15 талабгор - ҳали ҳаммаси эмас\nЎзбекистондаги мадрасаларда фарзандини ўқитиш истаги бўлган, аммо бунга имкони бўлмаган фарғоналик тингловчи бу мадрасаларда дин эмас, дунё ўқитилади, деб эътироз қилди:\n- Борсангиз, битта бўлими бор - диншунослик. Шуям мадраса бўлдими?! Қуръонни фақат ўқишни ўргатади, тамом, кейин араб тилини грамматикасидан озгина ўқитади. Битирган болалар шу Қуръонни шариллатиб ўқийди, ёд олади, лекин маъно-мазмунини сўрасангиз, яхшилаб тушунтириб беролмайди. Асосан, шу дунёнинг илмини ўқитади. Мен боламни мадрасада ўқитишни истайман, лекин Ўзбекистонникидамас. Менга ўхшаган қанча, - дея эътироз қилди исми сир қолшини истаган фарғоналик тингловчи.\nДипломли имом, отин ойи ёки маънавиятчи мутахассис\nРеспубликада касб-ҳунар коллежларига тенглаштирилган мадрасаларда фақат битта мутахассислик - диншунослик ўзлаштирилади.\n"Диншунослик бўйича мутахассислик олишади. Диний фанларда - Қуръонни ўқиш, араб тили грамматикаси ва фиқхшунослик ўрганилади. Маънавият асослари, деган фан ўқитилади. Кейин турли динлар тарихи, кейин ҳамма коллежларда бор бўлган фанлар - тарих, она тили ва адабиёти, чет тили, кимё ва шунга ўхшаган ўндан ортиқ фан ўтилади. Битирганлар араб тилида бемалол гаплашадиган бўлади", дейди жумладан Нукусдаги мадраса ходимларидан бири микрофонсиз суҳбатда.\nТилга олинган касблар уларнинг дипломида ёзилади. Бундан ташқари, айрим мадрасаларда йигитлар ва қизларга хос ҳунарлар ҳам ўргатилади.\nЎзбекистондаги мадрасаларда таълим 4 йиллик ва муҳими, бу мадрасаларнинг ҳаммаси пуллик - контракт-тўлов асосида билим берилади. 2015-2016 ўқув йили учун контракт-тўлов миқдори 3 миллион 200 000 сўм экани айтилди.\nЎзбекистонда хусусий тартибда диний таълим бериш 1998 йилда қайта таҳрирда қабул қилинган Виждон эркилиги ва диний ташкилотлар тўғрисидаги қонун билан тақиқланган.\nУйда Қуръон ўқитиш дипломлига ҳам тақиқланган\nЎзбекистонда 1998 йилда янги таҳрирда қабул қилинган "Виждон эркилиги ва диний ташкилотлар тўғрисида"ги қонун киритилган икки ўзгаришдан бири хусусий тартибдаги диний таълимнинг тақиқланишига оиддир.\nҚонуннинг диний билим юртларига оид 9-моддасида: “Олий ва ўрта диний ўқув юртларида таълим олиш учун фуқаролар Ўзбекистон Республикасининг Таълим тўғрисидаги қонунига мувофиқ умумий мажбурий ўрта таълим олганидан кейин қабул қилинади. Хусусий тартибда диний таълим бериш ман этилади”, дейилган.\nҚонуннинг 7-моддасида эса: “Ўзбекистон Республикасида таълим тизими диндан ажратилган. Таълим тизимининг ўқув дастурларига диний фанлар киритилишига йўл қўйилмайди”, дейилган.\nШу асосда мустақилликнинг илк йилларида умумий ўрта таълим мактаблари ва олий ўқув юртларида ўтила бошлаган “Эски ёзув”, “Диншунослик” каби фанлар ҳозирга келиб олиб ташланди.\nЙиллар давомида диний таълим муаммосини тилга олиб, Озодликка боғланаётган тингловчилар ва Ўзбекистондаги диний вазиятни кузатаётган халқаро ташкилотлар бу чекловларни кескин танқид қилиб келади.\nАммо, танқидларга қарамай, Ўзбекистон ҳукумати қонуннинг бу қисмини ўзгартириш истагини кўрсатгани йўқ. Аксинча, Ўзбекистонда рухсат берилган диний таълим берувчи билим юртларини тугатган дипломли имом ва отин ойиларга ҳам хусусий тартибда диний илм бериш тақиқланганича қолмоқда.\nУч йил муқаддам, маҳалла куйда тўй-маъракаларни ўтказиб юрган отин ойиларга ҳам лицензиясиз фаолият юритмаслик талаби қўйилди ва уларнинг лицензиялари қайта текширувдан ўтказилди.


Тадбиркор ташаббуси қўллаб-қувватланди\nЯқинда, Наманган вилоятининг Учқўрғон туманидаги тадбиркор томонидан ташаббусга қўл урилиб, “DB GROUP ECO” МЧЖ шаклидаги корхонага асос солинди. Ушбу корхонага Учқўрғон тумани ҳокимлиги томонидан 19,9 гектар ер майдони ажратилиб, ер майдонининг 5 гектарида форель балиқларини етиштириш учун 45 минг куб ҳажмдаги ҳовузлар ташкил этиш режалаштирилган. Ҳозирда ушбу ишларни якунига етказиш ҳаракатлари олиб борилмоқда.\nУшбу лойиҳа доирасида божхона тўловларидан имтиёз қўлланган ҳолда “DB GROUP ECO” МЧЖ томонидан Дания давлатидан оғирлиги 68 кг бўлган 850 000 дона, қиймати 9 689 АҚШ долларлик “Фарел балиқ уруғ”лари олиб келинди.\nКорхонани тўлиқ ишга туширилиши натижасида инкубация цехларида йилига 18 миллиондан ортиқ балиқ икралар ва 1500 тонна балиқ ва балиқ маҳсулотлари ишлаб чиқариш режалаштирилган. Бу орқали туманда қўшимча 45 нафар иш ўринлари яратилади. Ишлаб чиқарилган балиқ ва балиқ маҳсулотларини ички бозорга етказиб бериш билан бирга, чет давлатларга экспорт қилиш режалаштирилган.\nНаманган вилояти божхона бошқармаси бошлиғи О.Хожиматов ва масъул ходимлари томонидан тадбиркорнинг ушбу ташаббусини қўллаб-қувватлаш ҳамда унинг фаолияти билан янада яқиндан танишиш мақсадида мазкур корхона вакиллари билан учрашув ташкил этилди.\nУчрашувда, тадбиркорга Ўзбекистон Республикаси Президентининг 2018 йил 6 ноябрдаги “Балиқчилик соҳасини янада ривожлантиришга доир қўшимча чора-тадбирлар тўғрисида”ги ПҚ-4005 сон Қарори мазмун моҳияти тушунтирилди. Қарорга асосан 2021 йил 1 ноябрга қадар муддатда:\nУчрашув давомида ушбу йўналишда божхона соҳасида берилаётган имтиёзлардан фойдаланиш масалалари юзасидан тушунтиришлар берилиб, тадбиркорни қизиқтирган саволларига тўлақонли жавоблар бериб ўтилди.


Ўзбекистон Бадиий академиясида "Қадимий Чоч маданий мероси" номли кўргазма очилди\n12:15 / 04.08.2015\nЎзбекистон Бадиий академияси Халқаро маданият карвон саройида «Қадимий Чоч маданий мероси» деб номланган кўргазма ташкил этилди. Унда Тошкент вилоятидаги Қонқа ҳамда Қоршовултепа қадимий ёдгорлик мажмуалари топилмалари намойиш этилмоқда. Бу ҳақда ЎзА хабар берди.\nХалқаро маданият карвон саройида тарихий қадамжолар, шаҳристонлар, ёдгорлик мажмуаларига археологик экспедициялар уюштириш, уларни ўрганиш, қадимий топилмаларни қайта тиклаш, умрини узайтириш юзасидан тизимли ишлар олиб борилмоқда.\nМазкур кўргазмада археолог олимлар томонидан Тошкент вилоятининг Чиноз туманидаги Қоршовултепа ҳамда Оққўрғон туманидаги Қонқа ёдгорлик мажмуаларига ўтказилган экспедициялар натижасида топилган қадимий ашёлар томошабинлар эътиборига ҳавола этилган.


Ўта хавфли! 5-синф боласини зўрлаб кетган фуқаро Тошкентда қўлга олинди » Новости Узбекистана сегодня: nuz.uz\nНовости Узбекистана → ЙЎҒ-Е → Ўта хавфли! 5-синф боласини зўрлаб кетган фуқаро Тошкентда қўлга олинди\n02-05-2018 18:59 0 3066 Рейтинг1 Чоп этиш\nЎта хавфли! 5-синф боласини зўрлаб кетган фуқаро Тошкентда қўлга олинди\nУ 5-синф болани зўрлашда айбланиб, қидурувга берилган эди.\nЖорий йил 4 февраль куни Қорақалпоғистон Республикаси Тахиатош туманида ЎзР ЖК-119 моддаси 4-бўлими билан жиноят иши кузғатилиб, қидирувда бўлган жуда хавфли рецидивист Сабуров Қуатбай Акимбаевич қўлга олинди. Бу ҳақда Қорақалпоғистон Республикаси Ички ишлар вазирлиги Матбуот хизмати маълум қилмоқда.\nМаълум бўлишича, жиноятчини Ўзбекистон Республикаси ИИВ Ёнғин хавфсизлиги институтига малака ошириш учун келган Қорқалпоғистон Республикаси ИИВ ЁХБ ходимлари қўлга олган.\nСабуров Қуатбайни майор Джубанишов Жанибек Аязбаевич, майор Халмуратов Махмуд Орунбаевич, майор Каниязов Режепбай Уразбаевич хамда капитан Палвонов Шерали Шукурлаевичлар жорий йил 29 апрель куни соат 11:30ларда Тошкент шахар Яшнобод тумани Янги обод бозорида қўлга олиб, Тошкент шахар ИИББга топширган.\nМаълумот ўрнида, муқаддам судланган “Коля” лақабли Қуатбай Сабуров 1972 йил 15 февралида Кегейли туманида туғилган.


Нукусдаги эшик ишлаб чиқариш цехида ёнғин юз берди | Qalampir.uz\nНукусдаги эшик ишлаб чиқариш цехида ёнғин юз берди\nЖамият\t15 Февраль 19:43 2282\nҚорақалпоғистон Республикасининг Нукус шаҳридаги “Кардар” эшик ишлаб чиқариш цехида ёнғин юз берди. БУ ҳақда Фавқулодда вазиятлар вазирлиги хабар бермоқда.\nМаълум қилинишича, бугун, 15 февраль куни соат 15:45 да Нукус шаҳар М.Жуманазаров кўчасида жойлашган “Кардар” эшик ишлаб чиқариш цехида ёнғин содир бўлаётганлиги ҳақида ёнғин-қутқарув хизматига хабар келиб тушган.\nХабар асосида зудлик билан 8 та ёнғин ўчириш бўлинмаси сафарбар этилиб, улар ёнғин жойига соат 15:49 да етиб борган. Ёнғин соат 16:39да ўраб олиниб, 17:10 да тўлиқ бартараф этилган. Кўрилган тезкор ҳаракатлар натижасида ёнғиндан цехнинг 1500 квадрат метр майдони сақлаб қолинган. Тан жароҳати олганлар ва ҳалок бўлганлар йўқ.\nЁнғин оқибатида ишлаб чиқариш цехининг 200 квадрат метр майдони ёнган. Ҳодисанинг келиб чиқишига сабаб қуритиш цехида ёнғин хавфсизлиги қоидаларининг бузилиши деб тахмин қилинмоқда ва ҳозирда моддий зарар миқдори аниқланмоқда.\n16 Июнь 16:12 44351\n16 Июнь 01:05 28011\n16 Июнь 21:21 25197\n16 Июнь 15:32 24540\n16 Июнь 22:32 22694


Токио-2020 Олимпиада медаллари олдингиларига умуман ўхшамайди 26-09-2021, 21:13 | Zamin.uz\nТокио олимпиадаси авжида: айрим спортчилар ҳал қилувчи мусобақаларга тайёргарлик билан банд, бошқа бирлари эса ўзлари орзу қилган медалларни аллақачон қўлга киритиб бўлишди.\nЎзбекистон ҳисобида ҳозирча битта, аммо жуда муҳим соврин бор: Улуғбек Рашитов олимпия чемпиони бўлиб, ўз йўналишида ҳали биронта медални қўлга киритмаган таэквондочиларимизнинг армонини олтинга айлантирди.\nЯпония — инновациялар, электроникалар юрти. Албатта, бу Ёзги олимпия ўйинларида ҳам аксини топди: спортчиларга топширилаётган барча медаллар эскирган электротехника маҳсулотлари, асосан, мобил телефонларни қайта ишлаб ажратиб олинган қимматбаҳо металлардан ясалган.\nМедалларни тайёрлаш учун илгари электрон қурилмаларнинг бир қисми бўлган 6 млн.та детал ишлатилган. Лойиҳага Олимпия қўмитаси ташаббуси билан Токио олимпиадаси бошланишидан икки йил аввал старт берилганди.\nЭскирган электроника бутун Япониядан йиғиб чиқилди.\nҲар йили дунё бўйича ишлатиб бўлинган электрон қурилмалар билан бирга таркибида олтин ва кумуш бўлган миллионлаб деталлар чиқиндига ташлаб юборилади, дейилади «ZME Science» сайти берган хабарда.\nЯпониядаги олимпия ташкилотчилари «электрон чиқинди» лойиҳаси давомида жами 32 килограмм олтин, 3492 килограмм кумуш ва 2200 килограмм бронза йиғишди. Бунинг учун 80 тоннага яқин электрон қурилмалар: эски телефонлар ва ноутбуклар «тегирмон»га солинди. Чиққан олтиннинг ўзи тахминан 2 миллион долларга баҳоланган.\nТокио-2020 олтин медаллари соф кумушдан ишланган, сиртига тахминан олти граммлик олтин қопланган. Кумуш медаллар соф кумушнинг ўзидан, учинчи ўрин учун медаллар эса бронзанинг «замбарак» туридан ишланган.\nХалқаро олимпия қўмитаси иккиламчи металлар масаласига сал аввалроқ киришган: 2016 йилги Рио-де-Жанейро олимпиадаси медалларида қайта ишланган материаллардан олинган кумушдан фойдаланилганди. “Замин” янгиликларини “Twitter”да кузатиб боринг\nЯнгиликлар » Спорт » Токио-2020: Олимпиада медаллари олдингиларига умуман ўхшамайди


hidoyat.uz – “Мовароуннаҳр” нашриётининг сайти - Чет элларда (2013/7-г)\nЧет элларда (2013/7-г)\nДубайда янги "Falcon City" мажмуаси бунёд этиляпти. Унда Тож Маҳал, Эйфел минораси, Эҳромлар ва Хитой деворлари каби дунёнинг етти мўъжизаси нусхалари қад кўтаради. Бундан ташқари, мажмуа яшаш жойлари, экологик боғ ва турли дўконларни ҳам ўз ичига олади. Лойиҳа бўйича қурилиш учун ўн икки миллиард доллар сарфланиши кўзда тутилган. Айни пайтда коммуникация, сув таъминоти ва алоқа кабеллари тизимини ўрнатиш ишлари олиб борилмоқда. Мажмуа 2014 йилда битказилиши режалаштириляпти.\nШВЕЦИЯДА ҚУРЪОН КЎРГАЗМАСИ\nШвециянинг Вестерос шаҳрида Эрон Ислом Республикасининг "Ал-Заҳро" маданият маркази Қуръони карим кўргазмасини ўтказди. Унда оятларининг хаттотлик услубида ёзилган варақлари, муқаддас китобнинг турли нақшлар билан безатилган нусхалари кўргазмага қўйилди.\nМУҲАММАД (СОЛЛАЛЛОҲУ АЛАЙҲИ ВА САЛЛАМ) ҲАҚИДА ФИЛМ\nҚатар киноижодкорлари Муҳаммад (соллаллоҳу алайҳи ва саллам) ҳақида мисли кўрилмаган даражада сифатли филм яратишни режалаштиришяпти. Қувайт ахборот агентлигининг хабар беришича, уч қисмдан иборат бўладиган филмни тайёрлаш ишларига тўрт юз эллик миллион доллар харажат қилинади. Кинофилм юксак даражада сифатли ва ноёб бўлиши ҳамда Пайғамбаримиз (соллаллоҳу алайҳи ва саллам) ҳақида бугунга қадар ишланган филмлардан афзал чиқиши кўзда тутилган. Томошабинларни кўп жалб қилиш мақсадида кино учун инглиз тили танланди. Киноижодкорлар иш бошлаш учун техник воситалари ва сценарий тайёр экани, филмда Муҳаммад (соллаллоҳу алайҳи ва саллам) чеҳралари кўрсатилмаслигини таъкидлашди.\nФаластинда қадимги қўлёзма нусхалар ва ноёб буюмлар кўргазмаси ўтказилади. Мамлакат саёҳат ва қадимий ёдгорликларни сақлаш вазирлиги ташкил этаётган ушбу тадбир Миллий тарих музейида бўлиб ўтади. Унда қадимий тангалар, Усмон империяси даврининг тамғалари ва Буюк Британия гувоҳномалари нусхалари намойиш этилади. Шунингдек, тарихий ҳужжатлар, Қуръони карим нусхалари ва ўймакорлик санъати дурдоналари ҳам кўргазмадан ўрин олади. Ташкилотчилардан Аҳмад Парч бундай тадбирлар ҳозирги авлод ўз ўтмишини яхши билиши ва маданияти ҳақида ёрқин тасаввурга эга бўлишига катта ҳисса қўшишини таъкидлади.\nҚирқдан ортиқ давлат бу йилги ҳаж мавсумида зиёратчилар квотаси сонини оширишни сўраб Саудия Арабистонининг Ҳаж вазирлигига мурожаат қилган. Вазир Бандар Хожар ўз баёнотида Маккаи мукаррамадаги Масжидул Ҳаромда кенг кўламли қурилиш ишлари олиб борилаётгани боис ушбу сўровларга рад жавобини бериб, Саудия Арабистони яқин беш йил мобайнида ҳожиларни эски квота бўйича қабул қилиш имкониятига эга эканини маълум қилди.\nБирлашган Араб Амирликларининг Дубай шаҳри полицияси йигирма олти ёшли покистонлик такси ҳайдовчиси Умар Ажмалга олижаноблиги учун мақтов ёрлиғи топширди. Ҳайдовчи ишдан уйга қайтаётганида машинасининг орқа ўриндиғида қолган дипломатни кўриб қолади. Уни очмай шаҳар назорат идорасига топширади. Нозирлар дипломатнинг эгаси Саудия Арабистонидан келган ишбилармон эканини аниқлашади. Дипломатни эгасига қайтаргач, унда бир юз йигирма беш минг реал ва қимматбаҳо буюмлар борлиги маълум бўлди. Саудиялик ишбилармон камтарин мусулмон Умар Ажмалнинг имон-эътиқодига қойил қолиб, катта миқдорда суюнчи ҳадя этди.\nЭНГ ЁШ ВАЗИР\nНорвегия маданият вазири этиб йигирма тўққиз ёшли Ҳадя Тоиқ тайинланди. Бу мусулмон аёл мамлакат тарихидаги энг ёш вазирдир. Вазир келажакдаги иш фаолиятига доир тузган лойиҳаси ҳақида оммавий ахборот воситаларига баёнот берди. Унда маданият мамлакат кундалик ҳаётининг ажралмас қисмига айланиши зарурлигини изҳор этди. Вазир Норвегияда истиқомат қилувчи ҳар бир шахснинг қайси динга эътиқод қилишидан қатъи назар, ўз маърифати, санъати ва маданиятини эркин намоён этиш ҳуқуқига эга эканини айтди.\nБирлашган миллатлар ташкилотининг болалар ҳуқуқини ҳимоя қилиш жамғармаси (ЮНИСЕФ) суриялик ёшлар таълим олишлари учун шароит яратиш ва моддий ёрдам бериш режасини тузди. Ҳозир таълим олишга муҳтож етмиш беш минг нафар ёшларни ўқув қуроллари билан таъминлашни бошлади. Шу кунларда тўрт минг беш юз нафар ўқувчи бошланғич таълим муассасаларида ўқишни давом эттиряпти. Лойиҳа бўйича умумий ёрдам миқдори қирқ миллион долларни ташкил қилади. Жамғарма барча халқаро ташкилотларни суриялик ёшларга моддий ёрдам беришга чақирмоқда.\n828 марта ўқилган.